title: Dreamlover

text: "Dreamlover" on Mariah Careyn kolmannelle studioalbumille "Music Box" tuotettu laulu, jonka ovat kirjoittaneet Carey itse, Dave Hall ja Walter Afanasieff. "Dreamlover" julkaistiin albumin ensimmäisenä singlenä ja se sijoittui kuudennella viikolla Billboard Hot 100 -listan kärkeen, säilyttäen sijoituksensa kahdeksan viikon ajan. Kappale pysyi listan neljänkymmenen parhaan joukossa kaksikymmentäkuusi viikkoa ja pääsi myös kahdeksan muun Billboard -listan kärkeen. "Dreamlover"-laulusta tuli myös Careyn ensimmäinen platinaa myynyt single.


title: Dreamlover

text: Kappale menestyi hyvin myös Yhdysvaltojen ulkopuolella. Se oli singlelistan sijalla yksi Kanadassa kuuden viikon ajan, toisena Uudessa-Seelannissa ja kymmenen joukossa sekä Isossa-Britanniassa, Australiassa että Alankomaissa.


title: Dreamlover

text: "Dreamlover" oli ehdokkaana Grammy Awardsin "Paras naisartistin laulusuoritus" -kategoriassa, mutta hävisi Whitney Houstonin "I Will Always Love You" -laululle. "Dreamlover" voitti kuitenkin BMI Pop-palkinnon.


title: Street team

text: Alun perin street teameja () perustettiin yhtyeille, jotka kaipasivat promootiota ja olivat vielä vailla levytyssopimusta. Nykyään street teamit levittävät tietoutta myös sellaisista yhtyeistä, jotka ovat jo tunnettuja ja menestyksekkäitä. Suosituimmilla yhtyeillä on eri maissa omat street teaminsa.


title: Street team

text: Street teamit toimivat yhä enemmän Internetissä, esimerkiksi foorumeilla ja chateissa, ja street teamien jäsenet äänestävät yhtyeitä erilaisissa gallupeissa ja kilpailuissa. Street teamien toiminta näkyy myös tietysti Internetin ulkopuolellakin, kuten esimerkiksi mainosjulisteina kaupungilla. Ryhmiä perustetaan myös erilaisille tapahtumille.


title: Street team

text: Useiden yhtyeiden streat teamit ovat tekevät yhteistyötä itse bändin kanssa, ja yhtyeet järjestävätkin aktiivisille street teamien jäsenille mm. fanitapaamisia ja esimerkiksi kappaleiden ennakkokuuntelutilaisuuksia.


title: .st

text: .st on São Tomé ja Príncipen Internet-maatunnus, jonka rekisteröinnistä vastaa "Bahnhof ST Registry" ja sponsoroinnista "Tecnisys". Sitä on käytetty jonkin verran myös merkitsemään englannin kielen sanaa "street" sekä Star Trekia, sekä domain hack'eihin, kuten "bur.st". Rekisteröintirajoituksia ei ole. Tunnus otettiin käyttöön 1997.


title: .sy

text: .sy on Syyrian Internet-maatunnus, jota ylläpitää Syrian Telecommunications Establishment. Toisen tason tunnuksia ovat .edu.sy, .gov.sy, .net.sy, .mil.sy, .com.sy, .org.sy ja .news.sy. Rekisteröintirajoituksia ei ole. Tunnus otettiin käyttöön 1996.


title: Hero (Mariah Careyn kappale)

text: "Hero" on Mariah Careyn kirjoittama ja Careyn ja Walter Afanasieffin tuottama laulu Careyn kolmannelle studioalbumille "Music Box". Kappale julkaistiin albumin toisena singlenä ja se menestyi paitsi Yhdysvalloissa, myös muualla. Yhdysvalloissa se nousi Billboard Hot 100 -singlelistan kärkeen, viettäen kärjessä neljä viikkoa ja neljänkymmenen joukossa kaksikymmentäviisi viikkoa, ja siitä tulikin yksi vuoden 1993 suurimmista hiteistä, kun sen vahvistettiin myyneen platinaa. Isossa-Britanniassa "Hero" pääsi singlelistalla kymmenen parhaan joukkoon, sijoittuen paremmin kuin Careyn edellinen single "Dreamlover", ja sitä myytiin kokonaisuudessaan yli 270 000 kappaletta. Kappale oli kymmenen joukossa myös Ranskassa ja Australiassa.


title: .sz

text: .sz on Swazimaan Internet-maatunnus, jonka rekisteröinnistä vastaa SISPA ("Swaziland ISP Association") ja sponsoroi Swazimaan yliopisto. Rekisteröinti edellyttää läsnäoloa. Tunnus otettiin käyttöön 1993.


title: .tc

text: .tc on Turks- ja Caicossaarten Internet-maatunnus, jonka rekisteröinnistä vastaa AdamsName ja sponsoroi Melrex TC. Rekisteröintirajoituksia ei ole. Tunnusta käytetään melko vähän Turks- ja Caicossaarilla, mutta se on suosittu Turkissa, koska TC voi merkitä turkin kielellä "Turkiye Cumhuriyeti" ("Turkin tasavalta"). Tunnus otettiin käyttöön 1997.


title: .td

text: .td on Tšadin Internet-maatunnus, jota ylläpitää "Société des télécommunications du Tchad". Tunnusta ei käytetä kovinkaan paljoa. Se otettiin käyttöön 1997.


title: .tf

text: .tf on Ranskan eteläisten ja antarktisten alueiden Internet-maatunnus, jota ylläpitää AFNIC, 23. lokakuuta 2004 asti cambridgelainen Adamsnames. Tunnus otettiin käyttöön 1997.


title: CF Universidad de Chile

text: CF Universidad de Chile on santiagolainen jalkapalloseura. Seura syntyi 24. toukokuuta 1927 kolmen seuran (Nautico Universitario, Internado FC ja Universitario de Atletismo y Federacion Universitaria) yhdistyessä. Unicersidad de Chile on Chilen toiseksi menestynein seura Colo-Colon jälkeen 17 mestaruudellaan. Seura pelaa kotiottelunsa Estadio Nacional de Chile -stadionilla.Chilen 1. divisioonaTorneo MetropolitanoChilen CupCopa Francisco Candelori


title: AFNIC

text: AFNIC eli Association Française pour le Nommage Internet en Coopération on yleishyödyllinen organisaatio, joka perustettiin joulukuussa 2007 ylläpitämään .fr- .re- ja .tf-Internet-maatunnuksia. AFNIC:n päämaja sijaitsee Pariisissa.


title: AFNIC

text: AFNIC tukee monia harrastuspalveluita, mistä johtuen sillä on paljon tukijoita, ISP:itä Internetin käyttäjiä, julkisia auktoriteetteja ynnä muuta. Tästä etuoikeutetusta asemasta johtuen organisaatio osallistuu paljolti Internet-hallintotavan kehitykseen. Sen päätehtäviä ovat tämän lisäksi uusien standardien (IETF ja RIPE NCC) määrittely sekä tietojensa jako kansainvälisesti.


title: AFNIC

text: Viime vuosina monet kansainväliset kokoukset, joissa verkkotunnusrekisterejä on ollut mukana, ovat kasvaneet. Tämä vahva kansainvälinen toiminta osoittaa, että verkkotunnusrekistereillä on keskeinen rooli tietoyhteiskunnan globalisaatioprosessissa.


title: Ruotsinlaivalla 24h

text: Ruotsinlaivalla 24h () on ruotsalainen tosi-tv-sarja, jossa seurataan Viking Line -varustamon M/S Cinderellan työntekijöiden arkea. Ohjelma alkoi ruotsalaisella Kanal 5-kanavalla 29. syyskuuta 2008. Suomessa ohjelman esittäminen alkoi TV5-kanavalla 8. toukokuuta 2010. Ohjelmaa tehtiin neljä tuotantokautta, yhteensä 39 jaksoa.


title: Avions Max Holste

text: Avions Max Holste oli ranskalainen lentokonetehdas, jonka Max Holste perusti vuonna 1933(?).


title: Avions Max Holste

text: Toisen maailmansodan jälkeen yhtiö keskittyi 2-paikkaisiin koulukoneisiin, joista ensimmäinen oli Max Holste MH.52. Sen ensilento tapahtui vuonna 1945. Ranskan armeijalle tästä kehitettiin suurempi Max Holste MH.1521 Broussard-versio. Yhtiö valmisti näitä 370 kappaletta.


title: Avions Max Holste

text: Holste kehitti 17-paikkaisen Max Holste MH.250 Super Broussard, jota Ranskan valtio osti nimellä Aérospatiale N 262 ja myös Nord Aviation-yhtiön tuotteena.


title: Avions Max Holste

text: Yritys ajautui talousvaikeuksiin 1950-luvun lopussa ja 16.2.1960 yhdysvaltalainen Cessna Aircraft Company osti 49% yhtiön osakkeista ja antoi uuden nimen yhtiölle: Société Nouvelle Max Holste. Yhtiön nimi muutettiin - jahka Cessna oli rahastanut MH.260-tuotteen myymällä sen oikeudet Nord Aviationille - muotoon Reims Aviation, jonka ainoa tehtävä oli myydä Ranskassa lisenssivalmistettuja Cessna-lentokoneita.


title: .tg

text: .tg on Togon Internet-maatunnus, jota ylläpitää "C.A.F.E. Informatique et Telecommunications". Vuodesta 2008 online-rekisteröintipalvelua ei ole ollut, mutta web-pohjainen WHOIS-palvelu on. Rekisterisivu on ranskankielinen. Rekisteröintirajoituksia ei ole, mutta tunnus ei ole kovin paljon käytetty ja useimmat tunnukset liittyvät Togoon. Tunnus otettiin käyttöön 1996.


title: Ilves-Teatteri

text: Ilves-Teatteri on yksi kolmesta Helsingin ylioppilasteatterista. Teatteri sai alkunsa Helsingin Yliopiston Hämäläis-Osakunnasta ja se toimi aluksi Tavastia-klubin yläkerrassa. Vuonna 1986 Ilvesteatteri muutti Käpylään, entisen elokuvateatteri Rion tiloihin. Sali on pieni, katsomoon mahtuu 30-40 henkeä. Tilojen menneisyys elokuvateatterina näkyy kaltevana lattiana.


title: Ilves-Teatteri

text: Ilves-Teatteri on harrastajateatteri, sen jäseneksi pääsee pääasiassa pääsykokeiden kautta. Teatterilla ei ole virallista linjaa ja ohjelmistossa on viime vuosina ollut niin klassikkonäytelmiä kuin teatterin jäsenten omia tekstejä. Ohjaussuunnitelmat hyväksytään jäsenkokouksissa ja niiden näyttelijät haetaan pääasiassa teatterin jäsenistöstä.


title: Ilves-Teatteri

text: Vuosittain on tullut tavaksi järjestää kaksi lyhytteatterifestivaalia, keväisin IlvesLives! ja syksyisin Räntäkarkelot. Ilves-Teatteri kuuluu Suomen ylioppilasteatteriliittoon ja osallistuu vuosittain Ylioppilasteatterifestivaaliin.


title: Jamaica Blue Mountain

text: Jamaica Blue Mountain on jamaikalainen kahvilaatu. Sitä kasvatetaan Blue Mountains -vuorten rinteillä Jamaikan saaren itäosissa, Saint Andrew'n, Saint Thomasin, Portlandin ja Saint Maryn kunnissa. Se on laatunsa ja harvinaisuutensa johdosta yksi maailman kalleimmista kahvilaaduista. Sen ominaispiirteenä pidetään erityisesti pehmeää jälkimakua.


title: Jamaica Blue Mountain

text: Jamaica Blue Mountain -merkkiä kontrolloi Jamaikan kahvintuottajien lautakunta "Jamaica Coffee Industry Board". Merkin saa ainoastaan kahvi, joka kasvaa 910–1800 metrin korkeudessa.


title: Jamaica Blue Mountain

text: Kahvipensas viihtyy Jamaikan vuoristossa sen kahvinviljelylle suotuisan ilmaston vuoksi: sumuinen ilma suojaa pensaita auringolta ja säännölliset sateet ja vulkaaninen maa ravitsevat niitä. Kahvilaatua tuotetaan 6 000 hehtaarin alueella lähinnä pienillä tiloilla. Vuosittainen tuotanto on nykyisin yhteensä vain 1000–1350 tonnia, mistä 85–90 % menee Japanin markkinoille. Kahvi pakataan tunnusomaisesti pieniin puutynnyreihin. Lajina käytetään arabicaa ("Coffea arabica").


title: Hérculez Gómez

text: Hérculez Gómez (s. 6. huhtikuuta 1982 Los Angeles, Kalifornia, Yhdysvallat) on meksikolaisamerikkalainen jalkapalloilija, pelipaikaltaan hyökkääjä. Vetäydyttyään kentiltä vuonna 2016 hän on toiminut tv-kommentaattorina.


title: Hérculez Gómez

text: Gómez aloitti ammattilaisuransa Meksikon 1. divisioonassa Cruz Azulin joukkueessa vuonna 2001. Hän edusti urallaan useita seuroja, muun muassa Primera División de Méxicossa pelaavaa Pachucaa


title: Hérculez Gómez

text: Gómez valittiin Yhdysvaltain joukkueeseen vuoden 2007 Copa Américaan. Hän oli ensimmäisen kerran Yhdysvaltain kokoonpanossa Argentiinaa vastaan, muttei päässyt ottelussa kentälle. Ensimmäistä kertaa hän pääsi kentälle Kolumbiaa vastaan.


title: Hérculez Gómez

text: Toukokuussa 2010 Gómez valittiin edustamaan Yhdysvaltoja MM-kisoihin 2010. Hän teki maalin 4−2 päättyneessä ystävyysottelussa Tšekkiä vastaan. Kesäkuussa 2010 juuri ennen MM-kisoja hän teki maalin 3−1 päättyneessä ottelussa Australiaa vastaan.


title: Hérculez Gómez

text: Gómez pelasi 24 maaottelua ja teki niissä kuusi maalia vuosina 2007–2013.


title: Tuppisammalet

text: Tuppisammalet ("Timmia") on tuppisammalten lahkoon kuuluva suku. Suomessa esiintyy viisi suvun lajia. Tuppisammalet muistuttavat ulkonäöltään karhunsammalia, mutta tuppisammalilla ei ole lehdissä lamelleja.Puistotuppisammal ilmeisesti esiintyy Suomessa, vaikka laji on luokiteltu vuonna 2010 alueellisesti hävinneeksi.


title: Jonathan Bornstein

text: Jonathan Rey Borstein (s. 7. marraskuuta 1984 Torrance, Kalifornia, Yhdysvallat) on yhdysvaltalainen jalkapalloilija. Tällä hetkellä hän edustaa Major League Soccerissa pelaavaa Chivas USA:ta ja on pelipaikaltaan puolustaja.


title: Jonathan Bornstein

text: Borstein aloitti ammattilaisuransa Chivasissa vuoden 2006 SuperDraftissa. Kesäkuussa 2006 hän teki avausmaalinsa FC Dallasia vastaan, tosin hyökkääjän paikalla joukkueessa vallinneiden loukkaantumisten takia. Kauden lopussa hänellä oli kasassa neljä syöttöä ja kuusi maalia ja oli tehokkain tulokaspelaaja. Borstein palkittiin vuoden tulokkaaksi Major Soccer Leaguessa.


title: Jonathan Bornstein

text: Vuonna 2008 Borstein kärsi polvivammasta kevään ajan. Palattuaan valmentaja halusi tehostaa hänen hyökkäysvoimaansa.


title: Jonathan Bornstein

text: Borstein pelasi debyyttiottelunsa Yhdysvaltain maajoukkueessa tammikuussa 2007 ystävyysottelussa Tanskaa vastaan. Hän osallistui Copa América 2007:n turnaukseen ja hänet valittiin myös maanosaliittojen cup 2009:aan sekä MM-kisoihin 2010.


title: Jonathan Bornstein

text: Bornstein on pelannut 38 maaottelua ja tehnyt niissä kaksi maalia vuosina 2007–2011.


title: Edson Buddle

text: Edson Michael Buddle (s. 21. toukokuuta 1981 New Rochelle, New York, Yhdysvallat) on yhdysvaltalainen jalkapalloilija. Tällä hetkellä hän edustaa Major League Soccerssa pelaavaa Los Angeles Galaxya.


title: Edson Buddle

text: Buddle aloitti ammattilaisuransa vuonna 2000, kun hän liittyi Long Island Rough Ridersiin. Hän auttoi joukkuetta voittamaan koillisdivisioonan tehden 11 maalia ja neljä syöttöä. Buddle oli myös ehdolla vuoden tulokaspalkinnon saajaksi mutta jäi äänestyksessä toiseksi.


title: Edson Buddle

text: Vuonna 2001 hänet valittiin Major Soccer Leaguen SuperDraftissa Columbus Crew'hun. Hän pelasi vain 556 minuuttia tulokaskaudellaan, mutta teki vähällä peliajallaan kolme maalia ja antoi kaksi maalisyöttöä. Seuraavana vuonna, 21 vuoden ikäisenä Buddlesta tuli yksi liigan parhaimmista nuorista hyökkääjistä ja teki yhdeksän maalia ja viisi syöttöä 1304 minuutin peliajallaan. Joukkue voitti tällöin U.S. Open Cupin.


title: Edson Buddle

text: Vuosina 2003 ja 2004 Buddle kärsi lukuisista loukkaantumisista, mutta saavutti kuitenkin yhteensä 20 maalia ja kuusi syöttöä. 2005 hän sai yhdeksän maalia ja kaksi syöttöä.


title: Edson Buddle

text: Kaudeksi 2006 Buddle siirtyi New York Red Bullsin joukkueeseen, ja samana vuonna hän muutti Kanadaan Toronto FC:n joukkueeseen.


title: Edson Buddle

text: Kesäkuussa 2007 Buddle vaihdettiin Los Angeles Galaxyyn. Hän pääsi suoraan pelaamaan joukkueen avauskokoonpanoon.


title: Edson Buddle

text: Buddle on pelannut yhdysvaltain maajoukkueessa vuodesta 2003 lähtien ja debytoi ystävyysottelussa Venezuelaa vastaan. Hän ei kuitenkaan päässyt pelaamaan seuraavaan seitsemään vuoteen, kunnes Buddle kutsuttiin yhdysvaltain joukkueeseen MM-kisoihin 2010.


title: Star Wars: The Force Unleashed II

text: Star Wars: The Force Unleashed II on LucasArtsin julkaisema "Tähtien sotaan" perustuva toimintapeli. Peli julkaistiin usealle alustalle lokakuussa 2010. Peli on jatko-osa vuonna 2008 ilmestyneelle "ille".


title: Star Wars: The Force Unleashed II

text: Pelin ensimmäinen traileri julkaistiin 12. joulukuuta 2009 Spike Video Game Awardsissa. Pelin demo julkaistiin 12. lokakuuta 2010.


title: Star Wars: The Force Unleashed II

text: Pelin tapahtumat sijoittuvat puoli vuotta ensimmäisen pelin tapahtumien jälkeen, ja vuosi ennen "Tähtien sota" -elokuvan tapahtumia. Pelaaja ohjaa Darth Vaderin salaisen oppipojan, Starkillerin kloonia hänen kuoltuaan edellisen pelin lopussa. Starkillerin klooni pakenee Kaminolta ja lähtee etsimään Starkillerin entistä pilottia, Juno Eclipseä. Sillä välin Darth Vader on palkannut Boba Fettin etsimään Juno Eclipsen ja Starkillerin.


title: Star Wars: The Force Unleashed II

text: Kun Starkiller on voittanut massiivisen hirviön Gorogin, Kenraali Kota, Starkiller ja Gorog putoavat Cato Neimoidian areenan mukana. Starkiller vapauttaa Kotan Gorogin kynsistä, ja Junon alus Rogue Shadow pelastaa heidät. Starkiller päättää mennä Dagobaan selvittämään kuka on. Sen jälkeen hän menee alukseen nimeltä Salvation, ohjaa sen Kaminoon päin ja menee kohtaamaan Darth Vaderin.


title: Matti Tuominen (ylipuutarhuri)

text: Matti Tuominen (s. 2. kesäkuuta 1950 Paimio) on suomalainen puutarhuri, joka toimi Naantalissa Luonnonmaan saarella sijaitsevan tasavallan presidentin kesäasunnon Kultarannan ja presidentin kanslian ylipuutarhurina vuosina 1991–2013.


title: Matti Tuominen (ylipuutarhuri)

text: Paimiossa, jossa Tuominen syntyi vuonna 1950, oli hänen vanhemmillaan kauppapuutarha. Tuominen valmistui vuonna 1975 hortonomiksi Lepaan puutarhaopistosta. Sen jälkeen Tuominen työskenteli omassa kauppapuutarhassa Paimiossa, viherrakennusyrityksen työnjohtajana Kirkkonummella, Maatalouden tutkimuskeskuksen tutkimusmestarina Piikkiössä ja Maatilahallituksen kasvintarkastajana Turussa.


title: Matti Tuominen (ylipuutarhuri)

text: Tuominen valittiin Kultarantaan ylipuutarhurin tehtävään eläkkeelle siirtyneen Paavo Korventaustan tilalle maaliskuussa 1991. Linnanvouti Erkki Ahokas esitteli kolme ylipuutarhuriehdokasta presidentti Mauno Koivistolle. Koivisto antoi päätösvallan vaimolleen Tellervolle, joka piti Tuomisen valintaa oikeana. Tellervo kommentoi Tuomisen valintaa ”tosin Tuomisen lentopalloharrastus hiukan epäilyttää”. Tuominen oli entinen alemman sarjatason aktiivipelaaja. Hän pelasikin usein lentopalloa Kultarannassa Koiviston kanssa.


title: Matti Tuominen (ylipuutarhuri)

text: Tuominen oli ollut jo vuoden 1969 kesän puutarhaharjoittelijana Kultarannassa. Ylipuutarhurina Tuomisen tehtäviin kuuluivat vastuu Kultarannan huvilatilasta, esimiestehtävät Kultarannan puistossa, avomaan viljelyksillä ja kasvihuoneilla. Muita tehtäviä olivat alueen neljänkymmenen rakennuksen kunnosapito ja metsänhoito, jotka tulivat tehtävien joukkoon vuodesta 1995 lähtien. Kultarannan alue käsittää 54 hehtaaria, joista 15 hehtaaria on puistoa. Kesäkukkia on kasvatettu 8 000 kaudessa kolmessa kasvihuoneessa. Ympärivuotisia työntekijöitä Tuomisen suorassa alaisuudessa oli seitsemän. Tuominen jäi virastaan eläkkeelle 30. syyskuuta 2013.


title: Matti Tuominen (ylipuutarhuri)

text: Mieluisimpana muistona työvuosista Kultarannassa Tuominen pitää vanhojen rakennuksien ja rakenteiden säilyttämistä. Muun muassa Venäjän keisarin aikaisia esineitä säilyi Tuomisen ansiosta. Ylipuutarhurina Tuominen asui perheineen Kultarannassa 22 vuotta. Perheeseen kuuluvat vaimo ja kaksi aikuista tytärtä.


title: Matti Tuominen (ylipuutarhuri)

text: Tuominen toimi asiantuntijana vuosina 2000–2013 tehdyssä Turku TV:n televisio-ohjelmassa "Kultarannan Puutarhassa", joka oli kanavan katsotuimpia ohjelmia. Ohjelmassa Tuominen esitteli Kultarantaa ja kertoi kotipuutarhureille neuvoja. Tuominen valittiin Naantalissa vuoden Unikeoksi 1997. Vuonna 2005 hänet valittiin vuoden Hortonomiksi. Ansioiksi luettiin muun muassa hortonomien ammattikunnan tunnetuksi tuominen laajalle yleisölle.


title: Matti Tuominen (ylipuutarhuri)

text: Tuominen sai puutarhaneuvoksen arvonimen vuonna 2010.


title: Toivalan rautatieasema

text: Toivalan rautatieasema () on rautatieliikennepaikka Siilinjärven Toivalassa noin 10 kilometriä kunnan keskustasta Kuopion suuntaan. Asema avattiin heinäkuussa 1902 Savon radan Kuopion ja Iisalmen välisen osuuden valmistumisen yhteydessä.


title: Toivalan rautatieasema

text: Toivalan asemarakennus on suunniteltu Bruno Granholmin V luokan aseman tyyppipiirustusten mukaan.


title: Toivalan rautatieasema

text: Toivalan asemanseutu muodostui tärkeäksi liikenteen solmukohdaksi, kun sen kautta kulkivat maantiet sekä pohjoiseen Iisalmen suuntaan että itään Joensuun suuntaan. Vuosina 1922–1932 asemalla oli myös autojunaliikennettä Kuopioon, kun Kallaveden ylittävä tieyhteys ei ollut vielä valmistunut. Asema jäi kuitenkin ajan mittaan hieman sivuun taajama-asutuksesta ja alennettiin laiturivaihteeksi vuonna 1965. Miehitys asemalta lopetettiin vuonna 1982, ja henkilöliikenne pari vuotta myöhemmin.


title: Toivalan rautatieasema

text: Nykyisin Toivala toimii junakohtauspaikkana ja siellä on ajoittain puutavaran kuormausta.


title: Perhejulistus

text: Perhe: Julistus maailmalle (engl. "The Family: A Proclamation to the World"), lyhyemmin Perhejulistus, on Myöhempien Aikojen Pyhien Jeesuksen Kristuksen Kirkon antama julistus, jossa se määrittelee kantansa perheeseen, seksuaalisuuteen sekä miehen ja naisen rooleihin. Presidentti Gordon B. Hinckley luki perhejulistuksen ensimmäistä kertaa julkisuudessa kirkon naisjärjestön, Apuyhdistyksen puolivuosittaisessa yleiskokouksessa Salt Lake Cityssä 23. syyskuuta 1995 - siis vain noin puoli vuotta virkakautensa alusta. Perhejulistusta oli ilmeisesti valmisteltu jo ennen Hinckleyn tuloa kirkon johtajaksi. Julkistaessaan Perhejulistuksen Gordon B. Hinckley sanoi perinteisen perhemallin joutuneen ahdinkoon, minkä johdosta kirkon oli korotettava äänensä puolustamaan perhettä.


title: Perhejulistus

text: Sekä kirkon ensimmäinen presidenttikunta että kahdentoista apostolin koorumin jäsenet allekirjoittivat perhejulistuksen, mikä tekee siitä MAP-kirkossa hyvin arvovaltaisen ja kirkkoa sitovan julkilausuman.


title: Perhejulistus

text: Perhejulistus on julkaisemisensa jälkeen saanut huomattavan paljon julkisuutta. Sitä on levitetty miljoonia kappaleita kopioina, ja suurimmalla osalla kirkon jäsenistä on se kodissaan. Julistukseen on viitattu tai sitä on siteerattu lukemattomia kertoja esim. kirkon yleiskonferensseissa. Perhejulistukseen on viitattu esimerkiksi keskusteltaessa MAP-kirkon kannasta samaa sukupuolta olevien avioliittoon tai rekisteröityyn parisuhteeseen.


title: Halo Legends

text: Halo Legends on vuonna 2010 suoraan DVD:lle ilmestynyt seitsemästä lyhytanimaatiosta koostuva yhdysvaltalais-japanilainen elokuva, joka perustuu Halo videopeleihin. Se kertoo Master Chiefin alkuperästä, Spartan-sotilaiden taistelukyvyistä ja ODST:n iskujoukkojen väliseen taistoon. Jokaisen lyhytanimaation ovat kirjoittaneet eri käsikirjoittajat, sekä ohjanneet eri animaatio-ohjaajat.


title: Halo Legends

text: Elokuvan tuotannosta vastasi yhdysvaltalainen Warner Bros. Animation ja animoinnista vastasivat japanilaisanimointi yhtiöt Studio 4°C, Bones, Production I.G, Casio Entertainment ja Toei Animation.


title: Halo Legends

text: Ensimmäinen tarina seuraa nelihenkistä ODST iskujoukkoa, jonka muodostavat sotamies O'Brien, Dutch, Ylivääpeli Cortez ja alikersantti Checkman. Lisäksi mukaan tulee Spartan-sotilas, joka korvaa O'Brienin tarkka-ampujana. Ryhmä lähetetään Covenant-liittouman alueelle, jossa heidän tehtävänään on salamurhata Prophet.


title: Halo Legends

text: Toinen tarina seuraa Arbiteria, joka ei halua seurata Covenant-liittouman uskontoa. Yksi profeetoista syyttää Falia harhaopista. Fal ei myönnä syytöstä ja profeetta lähettää toisen Eliten tappamaan tämän vaimon houkutellakseen Falin ansaan.


title: Halo Legends

text: Viisi Spartans-eliittijoukon sotilasta lähetetään hakemaan tärkeää "pakettia" Covenant-liittouman aluksesta. Matkalla yksi sotilaista Solomon löytää heikon signaalin eräästä aluksesta, mutta saa pian huomata sen olleen hämäystä ja kuolee räjähdyksessä. Master Chief päättelee Covenantin lippulaivan olevan heidän varsinainen kohde. Ryhmä pääsee laivan sisälle, jossa lopulta vain Master Chief selviää kohteen luo, joka on tiedemies Catherine Halsey. Kaksikko onnistuu pakenemaan laivasta kohti omaa tukikohtaa.


title: Daniel Brands

text: Daniel Brands (s. 17. heinäkuuta 1987 Deggendorf) on saksalainen tennispelaaja. Parhaimmillaan hän on ollut miesten maailmanlistalla kaksinpelissä sijalla 57.


title: Daniel Brands

text: Brands pääsi semifinaaliin BMW Openissa, kunnes hävisi Mihail Južnyille 6–3, 3–6, 4–6. Ranskan avoimissa hän hävisi 1. kierroksella Robert Kendrickille luvuin 7–6(7), 5–7, 6–7(11), 6–4, 3–6.


title: Daniel Brands

text: Brands hävisi jälleen Ranskan avointen 1. kierroksella, tällä kertaa kahdeksanneksi sijoitetulle Jo-Wilfried Tsongalle luvuin 6–4, 3–6, 2–6, 7–6(2), 5–7.


title: Daniel Brands

text: Brands teki Wimbledon-debyyttinsä vuonna 2010. Avauskierroksella hän voitti Igor Andrejevin 7–6, 7–6, 7–5 ja toisella kierroksella seitsemänneksi sijoitetun Nikolai Davydenkon 1–6, 7–6, 7–6, 6–1. Kolmannella kierroksella Brands voitti Victor Hănescun, joka luovutti ottelun viidennessä erässä, koska hermostui häntä pilkanneille katsojille. Brands johti kolmatta erää 3–0, kun Hanescu käveli kohti yleisöä ja sylkäisi katsojiin päin. Tämän jälkeen Hanescu jätti ottelun kesken. Lopulta Brands hävisi neljännellä kierroksella turnauksen finaaliin päässeelle Tomáš Berdychille 4–6, 7–6(1), 7–5, 6–3. Yhdysvaltain avoimissa hän hävisi avauskierroksella Benjamin Beckerille suoraan kolmessa erässä.


title: Daniel Brands

text: Australian avointen avauskierroksella Brands hävisi Serhi Stah’ovskyille ja Ranskan avointen avauskierroksella Mihail Kukuškinille.


title: Arkhimedes (täsmennyssivu)

text: Arkhimedes voi tarkoittaa muun muassa seuraavia:


title: El Lisitski

text: Lazar Markovitš Lisitski ( , 22. marraskuuta 1890 Potšinok – 30. joulukuuta 1941 Moskova), joka tunnetaan myös nimellä El Lisitski (, ), oli venäläinen taiteilija, suunnittelija, opettaja, valokuvaaja, typografi, poleemikko ja arkkitehti. Hän toimi Venäjän avantgarden merkittävänä henkilönä ja edisti oppi-isänsä, Kazimir Malevitšin kanssa suprematismin kehitystä.


title: El Lisitski

text: Lisitskin taiteellinen toiminta oli hyvin laajaa. Se sisälsi muun muassa pilvenpiirtäjien, taidenäyttelyiden ja propagandatöiden suunnittelua Neuvostoliittoon. Hänen työnsä antoivat paljon vaikutteita Bauhausin taidekoululle ja konstruktivismille. Lisitski käytti vaihtelevia tuotantotekniikoita ja tyylikeinoja, jotka saavuttivat hallitsevan aseman 1900-luvun graafisen suunnittelun alalla.


title: El Lisitski

text: Koko Lisitskin elämäntyö tallennettiin nauhalle siinä luulossa, että taiteilija ilmenisi lopulta agentiksi. Tähän viitattiin jälkeenpäin hänen ediktissään, "Das zielbewusst Schaffen" (). Juutalainen Lisitski edisti urallaan jiddišinkielisten lastenkirjojen julkaisemista kuvittamalla, pyrkien näin kohentamaan juutalaisen kulttuurin asemaa Venäjällä. Valtio muuttui siihen aikaan paljon ja oli juuri kumonnut antisemitistiset lait. Jo 15-vuotiaana hän ryhtyi opettamaan kierrellen vuosien kuluessa "vaihtamassa ajatuksiaan". Hän säilytti tätä harjoittaessaan kehittyneen etiikkansa ja alkoi työskentelemään Malevitšin kanssa suprematistisen UNOVIS-taideyhteisön johdossa. Samoihin aikoihin Lisitski kehitti Proun-nimisen sarjan omia muunnelmiaan suprematistisista maalauksista, ja sai työpaikan Venäjän kulttuurisena suurlähettiläänä Weimarin Saksassa vuonna 1921.


title: El Lisitski

text: Loppuvuosinaan hän muutti oleellisesti typografiaa, taidenäyttelyiden suunnittelua, valokuvausta ja kirjojen suunnittelua tuottaen arvostettuja teoksia ja kansainvälistä suosiota saavuttaneita taidenäyttelyitä. Toiminta jatkui hänen kuolinvuoteelleen asti, kun hän vuonna 1941 valmisti viimeisen työnsä – neuvostoliittolaisen propagandajulisteen, joka rohkaisi rakentamaan enemmän tankkeja Natsi-Saksan kukistamiseksi.


title: El Lisitski

text: El Lisitski syntyi pieneen juutalaiseen yhteisöön, Potšinokin kaupunkiin Venäjän keisarikunnassa 23. marraskuuta 1890. Hän asui ja opiskeli lapsuutensa ajan Vitebskin kaupungissa, nykyisen Valko-Venäjän alueella. Kymmenen vuotta myöhemmin hän siirtyi isovanhempiensa luo Smolenskiin ja kävi samannimistä oppikoulua. Viikonloput hän vietti edelleen Vitebskissä. Lisitski ilmaisi jo nuorena kiinnostusta ja lahjakkuutta piirtämistä kohtaan ja alkoi saamaan 13-vuotiaana koulutusta paikalliselta juutalaistaiteilijalta, Jehuda Peniltä. Kahta vuotta myöhemmin hän toimi jo itse opettajana. Vuonna 1909 Lisitski haki paikkaa Pietarin taideakatemiasta, mutta hakemus hylättiin. Hän läpäisi pääsykokeet ja oli tarpeeksi tasokas, mutta tsaarin hallinto rajoitti juutalaisten opiskelijoiden määrää venäläisissä kouluissa ja yliopistoissa.


title: El Lisitski

text: Kotimaassa epäonnistuneiden hankkeiden takia Lisitski lähti etsimään asuinpaikkaa Saksasta, jonne suuntasivat monet muutkin Venäjällä asuneet juutalaiset. Muutettuaan Saksaan vuonna 1909 hän ryhtyi ryhtyi opiskelemaan rakennustekniikkaa Darmstadtin teknillisessä yliopistossa. Hän asettui seudulle pitemmäksi aikaa ja kuvaili vuoden 1912 kesää "vaelteluna pitkin Eurooppaa". Lisitski kulutti paljon aikaansa Pariisissa ja teki yli tuhannen kilometrin kävelymatkan Italiassa. Hän koki matkan opettavana kokemuksena tutkiessaan häntä kiehtovia taideteoksia, arkkitehtuuria ja maisemia. Hänen kiinnostuksensa muinaiseen juutalaiskulttuuriin kasvoi Pariisissa tapaamansa venäläisen juutalaisryhmän yhteyshenkilönä. Joukkoa johti Lisitskin lapsuudenystävä, kuvanveistäjä Ossip Zadkine, joka tutustutti hänet eri ryhmien välisille riidoille diasporan alalla. Samana vuonna 1912, osa Lisitskin töistä oli esillä ensi kertaa taidenäyttelyssä Pietarissa, mikä oli hänen uransa huomattavimpia edistysaskelia. Lisitski eli Saksassa ensimmäisen maailmansodan syttymiseen asti, jolloin hän oli pakotettu kotimaahansa Sveitsin ja Balkanin kautta. Hänen ohellaan Euroopasta lähti muitakin venäläisiä paluumuuttajataiteilijoita, kuten Wassily Kandinsky ja Marc Chagall.


title: El Lisitski

text: Lisitski opiskeli paluunsa jälkeen Riian teknillisessä korkeakoulussa, joka oli sodan takia evakuoitu Moskovaan. Hän suoritti rakennusarkkitehdin tutkinnon kesäkuussa 1918 aloittaen välittömästi työt apulaisena arkkitehtitoimistoissa. Hän kehitti näitä töitä tehdessään aktiivisen ja intohimoisen suhteen juutalaista kulttuuria kohtaan, joka oli juuri kokenut renessanssin antisemitistisen hallintojärjestelmän kaaduttua. Väliaikainen hallitus kumosi lainsäädännön, joka kielsi heprealaiset kirjoitukset ja vaikeutti juutalaisten elämää. Tämän ansiosta hän omistautui juutalaiselle taiteelle ja matkusti Mahiljouhun opiskelemaan perinteistä arkkitehtuuria ja vanhaa synagogien koristekuviointia. Lisitski kuvitti myös jiddišinkielisiä lastenkirjoja, mikä oli hänen ensimmäinen merkittävä yrityksensä suunnitella kirjojen ulkoasua – ala, jota hän kehitti urallaan paljon.


title: El Lisitski

text: Lisitskin ensimmäinen maalaus julkaistiin vuonna 1917 kirjassa "Sihas hulin: Eyne fun di geshikhten" (), johon hän liitti heprealaisia kirjaimia jugendtyylisellä korostuksella. Hänen seuraava kirjansa oli visuaalinen kertomus vanhan ajan juutalaisesta pesah-laulusta "Had gadya" (). Lisitski käytti siihen typografista tyyliään, joka oli esillä myös hänen myöhäisemmässä tuotannossaan. Lisitski yhdisteli kirjaimia ja kuvia kuvittamalla tarinassa esiintyviä hahmoja ja niihin viittaavia sanoja samoilla väreillä. Viimeisen sivun suunnittelussa Lisitski havainnollisti "Jumalan kättä", joka tuhoaa Tsaariksi kruunatun kuoleman enkelin. Se edusti kuvaannollisesti juutalaisten vapautumista ja bolševikkien voittoa Helmikuun vallankumouksessa. Vaihtoehtoinen tulkinta siitä on, että taiteilija pelkäsi bolševikkien kansainvälistymistä ja uskoi sen johtavan perinteisen juutalaisen kulttuurin tuhoon. Visuaalinen kuvaus Jumalan kädestä toistui lukuisia kertoja hänen uransa aikana ja oli huomattavimmillaan vuoden 1925 omakuvassa "The Constructor" ().


title: Rachid Turki

text: Rachid Turki (s. 1918 – 2003) oli tunisialainen jalkapallovalmentaja ja Tunisian jalkapallomaajoukkueen historian ensimmäinen päävalmentaja. Turki valmensi urallaan muun muassa Stade Tunisienia, CA Bizertinia, AS Marsaa ja CO Transportsia. Hän saavutti menestystä Stade Tunisienin päävalmentajana voitettuaan historian viimeisen Tunisian jalkapalloliigan mestaruuden. Turki voitti myöhemmin 1960-luvulla myös edellisen sarjan korvanneen Ligue Professionnelle 1:n kaudella 1961–1962.


title: Never Forget You

text: "Never Forget You" on Mariah Careyn ja Babyfacen kirjoittama laulu Careyn "Music Box" -albumille. Albumin kolmantena singlenä julkaistu "Never Forget You" julkaistiin vuonna 1994 Badfinger:in laulun "Without You" cover-version B-puolena. "Never Forget You" nousi Billboardin "Hot R&B/Hip-Hop songs" -listalla kymmenen joukkoon ja sitä myytiin kultaa.


title: Anytime You Need a Friend

text: "Anytime You Need a Friend" on yhdysvaltalaislaulajan Mariah Careyn kappale. Sen kirjoittivat Carey ja Walter Afanasieffin Careyn kolmannelle studioalbumille "Music Box". Kappale julkaistiin Yhdysvalloissa toukokuussa 1994 ja Isossa-Britanniassa saman vuoden kesäkuussa, ja se julkaistiin albumin neljäntenä ja viimeisenä singlenä.


title: Anytime You Need a Friend

text: Kaikki Careyn edelliset singlet olivat olleet Yhdysvalloissa Billboard Hot 100 -listan viiden parhaan joukossa, mutta "Anytime You Need a Friend" katkaisi sarjan sijoittumalla vasta 45. ja nousemalla parhaimmillaan sijalle kaksitoista. Siitä huolimatta kappale sai runsaasti radiosoittoa ja menestyi kohtuullisesti myös muualla, päätyen listoilla yleensä kahdenkymmenen parhaan joukkoon.


title: Silver Arrows

text: Silver Arrows (saksaksi Silberpfeile) oli saksalaisen lehdistön antama nimi Mercedes Benzin ja Auto Unionin kilpa-autoille vuosina 1934–1939. Myöhemmin nimeä käytettiin myös Mercedes-tallin autoista vuosina 1954–1955 ja uudestaan 2010.


title: Silver Arrows

text: Vuosikymmenten ajan jokaisella valtiolla oli perinteiset värit kilpa-autoissaan. Italialaisilla on nykyäänkin kuuluisa Rosso Corsan punainen, brittiläisillä vihreä, ranskalaisilla sininen jne.


title: Silver Arrows

text: Saksalaiset autot kuten Blizen Benz olivat valkoisia, kuten kolme Mercedestä, jotka ajoivat kolmoisvoittoon Ranskan GP:ssä 1914. Toisaalta vuonna 1922 Giulio Masetti ja 1924 Christian Werner voittivat Italian Targa Florion kilpailun punaisenvärisellä Mercedeksellä. Rudolf Caracciola voitti vuoden 1931 Mille Miglian kilpailun 200-hevosvoimaisella Mercedes Benz SSK -autolla, jota kutsuttiin "Valkoiseksi Elefantiksi".


title: Silver Arrows

text: Tarinan mukaan Silver Arrowsin nimen alkuperä syntyi vahingossa. Vuonna 1934 Kansainvälinen moottoriurheilun hallitus asetti kyseisenä vuonna kilpa-autojen maksimipainoksi 750 kiloa renkaat ja polttoaine yhteenlaskettuna. Sanotaan että keväällä 1934 Mercedes Benz -tiimi asetti uuden Mercedes-Benz W25 -autonsa mitat tarkastukseen Nürburgringin Eifelrennenissä, se painoi 751 kiloa. Kilpailumanageri Alfred Neubauer ja kuljettaja Manfred von Brauchitsch väittivät heillä olleen idea raaputtaa maalit pois auton kyljestä keventääkseen painoa. Tarinan jatkon mukaan seuraavana päivänä kiiltävä hopeanvärinen alumiinikuori tutkittiin ja auto läpäisi tarkastuksen. Brauchitschin voitettua kilpailun 350-hevosvoimaisella autollaan syntyi nimi Silver Arrows legendan mukaan. Tarina kuitenkin ilmestyi vasta 1958 kun Neubauerin elämäkerta julkaistiin. Tarina ei kuitenkaan pidä paikkaansa, koska Eifelrennenissä käytettiin Formula LIbre -sääntöjä, eli kaikenlaiset autot olivat sallittuja.


title: Silver Arrows

text: Vuonna 1937 Mercedes Benz W125 moottori tuotti jo 646 hevosvoimaa. Silver Arrowsin Mercedes ja Auto Unionin autot kulkivat yli 300 kilometrin tuntivauhtia ja nopeusennätysmittauksissa jopa 400 kilometrin tuntivauhtia.


title: Silver Arrows

text: Kuuluisia Silver Arrowsilla kilpailleita kuljettajia ovat Rudolf Caracciola, Hermann Lang, Stirling Moss ja Juan Manuel Fangio. Nykyään Silver Arrowsin kuljettajista on elossa kaksi henkilöä. Paul Pietsch joka kilpaili Auto Unionilla ja Heinz Brendel, joka kilpaili Mercedeksellä.


title: Silver Arrows

text: Silver Arrowsin myötä tieautojen perinteinen väri periytyi muillekin. Saksalaisilla autoilla on perinteinen hopeanharmaa väri, Porsche ja BMW mieltävät valkoista väriä ja Audi käyttää hopean väriä Auto Unionin perinteenä.


title: Silver Arrows

text: Vuonna 1999 Le Mansin 24 tunnin ajoon osallistui seitsemän Silver Arrows -autoa. Kolme kuuluisaa Mercedes Benz CLR -autoa, kaksi Brittiläistä LM-GT1 Audi R&C -autoa ja kaksi Joest Racing LMP Audi R&R -autoa, jotka sijoittuivat kilpailussa kolmanneksi ja neljänneksi.


title: Silver Arrows

text: Vuonna 2010 Ross Brawnin Mercedes GP -joukkue esitteli uudet hopeanväriset autonsa joilla talli kilpailee F1-sarjassa Nico Rosbergin ja Michael Schumacherin voimin.


title: Endless Love

text: ”Endless Love” on vuonna 1981 julkaistu musiikkikappale, jonka alkuperäisversion esittivät duettona soul-laulajat Diana Ross ja Lionel Richie. Kappaleesta ovat tehneet coverversion muun muassa countrylaulaja Kenny Rogers, "Glee"-televisiosarjan näyttelijät ja Luther Vandross yhdessä Mariah Careyn kanssa.


title: Endless Love

text: ”Endless Love” äänitettiin elokuvan "Mieletön rakkaus" ("Endless Love") tunnuskappaleeksi ja se julkaistiin elokuvan soundtrackillä vuonna 1981. Vaikka "Mieletön rakkaus" ei menestynyt erityisen hyvin, sen tunnuskappale pääsi Billboard Hot 100 -listan sijalle yksi ja siitä tuli Yhdysvalloissa vuoden toiseksi parhaiten myynyt single.


title: Endless Love

text: Soul-vivahteisesta sävellyksestä tuli Rossin uran parhaiten myynyt single. Hän äänitti kappaleesta myös sooloversion albumilleen "Why Do Fools Fall in Love?", mutta kappaleen tunnetuin versio oli Rossin viimeinen hitti Motown-levy-yhtiössä. ”Endless Love” oli ehdolla parhaan laulun Oscar-palkinnon saajaksi. Vuonna 1982 kappale voitti American Music Awardin suositusta pop/rock-singlestä.


title: Endless Love

text: ”Endless Love” on kuultu myös elokuvissa "Beethoven" ja "Happy Gilmore – ammattilainen" sekä "Frendien" kolmannella tuotantokaudella.


title: Endless Love

text: Walter Afanasieffin tuottama Luther Vandrossin ja Mariah Careyn cover-versio kappaleesta "Endless Love" kuultiin Vandrossin albumilla "Songs". Duetto tunnetaan Careyn ensimmäisenä suurena duettona, sillä hänen aiempi duettonsa "I'll Be There" oli tehty vielä tuntemattoman taustalaulajan Trey Lorenzin kanssa. Vuonna 1995 "Endless Love" oli ehdokkaana Grammy Awardsin uudessa kategoriassa "Best Pop Collaboration with Vocals", mutta hävisi Al Greenin ja Lyle Lovettin "Funny How Time Slips Away" -kappaleelle. Myöhemmin "Endless Love" kuultiin myös Careyn vuonna 2001 julkaistulla kokoelma-albumilla "Greatest Hits" ja vielä uudelleen balladeja sisältävällä kokoelmalla "The Ballads".


title: Endless Love

text: "Endless Love" oli ensimmäisellä listaviikollaan sijalla 31 ja nousi myöhemmin sijalle kaksi. Kappaleesta tuli Vandrossin suurin pophitti ikinä, ja siitä tuli Vandrossin viides ja Careyn kahdestoista kymmenen parhaan joukkoon sijoittunut kappale. Se pysyi neljänkymmenen joukossa kolmentoista viikon ajan ja RIAA vahvisti sen myyneen kultaa.


title: Endless Love

text: Kappale menestyi hyvin myös Yhdysvaltojen ulkopuolella, sillä se oli Uudessa-Seelannissa singlelistan kärjessä ja viiden joukossa Isossa-Britanniassa, Alankomaissa, Australiassa sekä Irlannissa. "Endless Love" sijoittui myös monessa maassa kahdenkymmenen joukkoon.


title: Endless Love

text: "Endless Love" -kappaleesta on tehty myös monia muita cover-versioita. Oman cover-versionsa siitä ovat tehneet John O'Connell, soul-laulaja Steve Menzies, Laura White, joka esitti oman versionsa Ison-Britannian "The X Factorissa", Terese Teng ja George Lam, brittiläinen Katie Price yhdessä entisen aviomiehensä, poplaulaja Peter Andrén kanssa, Lionel Richie ja Kelly Rowland, sekä "Glee"-televisiosarjan näyttelijät Lea Michele ja Matthew Morrison.


title: Endless Love

text: Laulu on myös esitetty kolmesti "American Idolissa", missä se on kuultu Rockey Smithin, Chris Slighin ja Danny Gokeyn laulamana. Myös "Australian Idolin" vuonna 2007 voittanut Natalie Gauci lauloi kappaleen kilpailun aikana.


title: Gadna

text: Gadna () on israelilainen sotilaallinen ohjelma, joka valmentaa nuoria heidän pakolliseen asevelvollisuuteensa Israelin puolustusvoimissa tai rajavartiopoliisissa. Nahal-prikaatin ammattisotilaiden johtama ohjelma kestää viikon ja sen suorittaa noin 19 000 nuorta vuosittain. Ohjelmaan osallistuu myös useita ulkomaalaisia.


title: Gadna

text: Gadna on lyhenne sanoista "Gdudei No'ar" (. Järjestelmä luotiin ennen Israelin itsenäisyysjulistusta vuonna 1948. Alussa ohjelman suorittajat palvelivat taistelijoina Israelin itsenäisyyssodassa erityisesti Jerusalemin rintamalla.


title: Gadna

text: Ohjelman komentajat, kersantit ja upseerit kantavat Nahalin prikaatin vihreää barettia, mutta baretissa ei ole prikaatin merkkiä eikä heidän asepuvussaan ole Nahalin olkamerkkiä. Sen sijaan heillä on Koulutus- ja nuorisojoukkojen merkit.


title: Gadna

text: Komentajilla on ruskea nauha vasemmalla olkapäällä. Gadnaa suorittavat saavat asepuvun. Majoittuminen tapahtuu ryhmittäin teltoissa tai parakeissa. Jokaisesta ryhmästä valitaan kaksi johtajaksi.


title: Gadna

text: Ohjelman aikana kaikki nuoret käyvät läpi saman koulutuksen. Israelilaisnuoret kuitenkin osallistuvat muihin vaativampiin koulutuksiin. Koulutukseen sisältyy aseiden huoltoa, liikuntakoulutusta ja sotilastaitojen harjoittelua sekä historiaa. He myös osallistuvat tukikohdan kunnossapitoon ja saavat ampuma- ja marssikoulutusta.


title: Gadna

text: Gadnaa on kritisoitu liian sotilaalliseksi, mutta ohjelmasta on valmisteltu myös vielä sotilaallisempi versio.


title: NHL 2003

text: NHL 2003 on EA Sportsin kehittämä ja julkaisema, NHL-pelisarjan yhdestoista osa. Peli julkaistiin PlayStation 2,- Xbox- ja Nintendo GameCube-pelikonsoleille, sekä tietokoneversiona Microsoft Windows-käyttöjärjestelmälle. Pelin PlayStation 2-versio julkaistiin Pohjois-Amerikassa 30. syyskuuta 2002 ja Euroopassa 18. elokuuta 2002. GameCube- ja tietokoneversio julkaistiin Euroopassa 25. lokakuuta ja Pohjois-Amerikassa samanaikaisesti PlayStation 2-julkaisun kanssa. Xboxille peli julkaistiin Pohjois-Amerikassa 9. lokakuuta ja Euroopassa 25. lokakuuta.


title: NHL 2003

text: NHL 2003 uudisti pelisarjan grafiikkaa hienommaksi ja yksityiskohtaisemmaksi. Myös maalivahtien keinoälyä ja kiekon fysiikkaa parannettiin. Pelin kansikuvassa esiintyy Calgary Flamesin Jarome Iginla, ja Suomessa julkaistun painoksen kannessa tuolloin Montreal Canadiensia edustanut Saku Koivu.


title: NHL 2003

text: Pelin selostajina toimivat edellisen osan tapaisesti Jim Hughson ja Don Taylor.


title: Winston Reid

text: Winston Wiremu Reid (3. heinäkuuta 1988 North Shore City) on uusiseelantilais-tanskalainen jalkapalloilija, pelipaikaltaan puolustaja. Hän edustaa englantilaista West Hamia.


title: Winston Reid

text: Reid syntyi North Shore City -nimisessä kaupungissa Aucklandin lähellä. Hän on etniseltä taustaltaan maori. Reid muutti 10-vuotiaana Tanskaan yhdessä äitinsä ja tanskalaisen isäpuolensa kanssa ja pelasi Tanskan juniorimaajoukkueissa aina alle 21-vuotiaisiin saakka, kunnes palasi Uuteen-Seelantiin. Seuratasolla hän edusti tanskalaista FC Midtjyllandia vuosina 2005–2010. Elokuussa 2010 hän solmi kolmivuotisen sopimuksen Englannin Valioliigassa pelaavan West Ham Unitedin kanssa.


title: Elmer Gedeon

text: Elmer John Gedeon (15. huhtikuuta 1917 – 20. huhtikuuta 1944) oli toinen kahdesta toisessa maailmansodassa kuolleesta ammattilais-baseballpelaajista. Gedeon palveli Yhdysvaltain armeijan ilmavoimissa ja suoritti useita taistelulentoja Euroopassa. Ollessaan suorittamassa tehtävää Bois de Esquerdes'ssa, Gedeonin kone ammuttiin alas. Gedeonin perämies onnistui hyppäämään laskuvarjolla, mutta Gedeon ja 5 muuta miehistön jäsentä saivat surmansa.


title: Idaho (täsmennyssivu)

text: Idaho tarkoittaa seuraavia:


title: Tom Ewell

text: Tom Ewell (alun perin "Samuel Yewell Tompkins", 29. huhtikuuta 1909 Owensboro, Kentucky, Yhdysvallat – 12. syyskuuta 1994 Los Angeles, Kalifornia, Yhdysvallat) oli yhdysvaltalainen näyttelijä, joka esiintyi useissa Hollywood-elokuvissa, teatterissa ja televisiossa.


title: Tom Ewell

text: Tom Ewellin tunnetuin rooli on Marilyn Monroen vastanäyttelijänä Billy Wilderin ohjaamassa menestyskomediassa Kesäleski (1955). Hän oli ollut mukana jo näytelmän teatteriversiossa, jota esitettiin Broadwaylla 750 kertaa ennen elokuvan ensi-iltaa, ja josta hän sai parhaan näyttelijän Tony-palkinnon 1953.


title: Tom Ewell

text: Tom Ewell debytoi teatterissa 1934 ja valkokankaalla 1940. Elokuvassa Minkäpä tyttö sille voi (1956) hänen vastanäyttelijättärenään nähtiin Jayne Mansfield. Televisiossa Tom Ewell esiintyi 1950-luvulla Alfred Hitchcock esittää -sarjassa ("The Case of Mr. Pelham") ja 1970-luvulla Barettassa. 1960–1961 hänellä oli oma ohjelmansa "The Tom Ewell Show", jota tehtiin 32 jaksoa. Hänen viimeinen roolityönsä oli osa Murhasta tuli totta -sarjassa 1986.


Jalkapallon maailmanmestaruuskilpailujen 2010 loppuottelu pelattiin Alankomaiden ja Espanjan maajoukkueiden välillä 11. heinäkuuta 2010 Soccer City -jalkapallostadionilla Johannesburgissa kello 20.30 paikallista aikaa (21.30 Suomen aikaa). Ottelun tuomarina toimi englantilainen Howard Webb.


title: Jalkapallon maailmanmestaruuskilpailujen 2010 loppuottelu

text: Loppuottelussa käytettiin erillistä Jo'bulani-palloa, joka on kultainen versio kisapallo Jabulanista.


text: Ottelussa ei päästy ratkaisuun varsinaisella peliajalla. Espanja voitti ottelun 1–0 Andrés Iniestan osumalla jatkoajalla, kun 116 minuuttia oli pelattu.


text: Loppuottelu keräsi Suomessa miljoonayleisön. YLE:n mukaan finaalin katsojamäärä oli korkeimmillaan 1 235 000 katsojaa. Finaalin katsojakeskiarvo oli 1 037 000. Kansainvälisen jalkapalloliiton FIFA:n arvion perusteella MM-finaalia seurasi televisiosta maailmanlaajuisesti noin 700 miljoonaa ihmistä.


text: Alankomaat arvottiin E-lohkoon yhdessä Tanskan, Japanin ja Kamerunin kanssa. Alankomaat aloitti kilpailut 2–0 voitolla Tanskasta. Japania vastaan Alankomaat voitti 1–0, ja lohkon päätösottelussa joukkue sai voiton myös Kamerunista 2–1. Kamerunin Samuel Eto'on tekemä rangaistuspotkumaali oli ainoa Alankomaiden päästämä maali alkulohkovaiheessa. Joukkue jatkoi neljännesvälieriin lohkovoittajana, ja siellä vastaan asettui Slovakia, jonka Alankomaat voitti 2–1. Puolivälierissä joukkue päihitti Brasilian niin ikään 2–1 lopputuloksin, tosin Brasilia johti ensimmäisen puoliajan jälkeen ottelua Robinhon 10. peliminuutilla tekemällä maalilla. Välierissä Uruguayta vastaan tulokset olivat 3–2 Alankomaiden hyväksi, ja joukkue pääsi MM-kisojen loppuotteluun ensimmäistä kertaa sitten vuoden 1978 kisojen, jolloin maa saavutti hopeatilan.


text: Espanja arvottiin H-lohkoon yhdessä Sveitsin, Hondurasin ja Chilen kanssa. Espanjan kisat alkoivat surullisesti 0–1 tappiolla Sveitsiä vastaan, mutta Hondurasista tuli 2–0-voitto. Lohkon päätösottelussa Chileä vastaan Espanja oli parempi 2–1. Lopulta Espanja eteni jatkoon voittaen lohkonsa. Neljännesvälierissä naapurimaa Portugali kukistui David Villan 63. peliminuutilla tekemällä maalilla. Puolivälierissä Paraguay hävisi niin ikään 1–0, ja tässäkin ottelussa maalintekijänä oli Villa 83. minuutilla. Välierissä Espanjan edellisten EM-kisojen finaalivastuksen Saksan tappion ratkaisi kulmapotkun kautta Carles Puyolin tekemä maali. Hallitseva Euroopan mestari oli näin selvittänyt tiensä jalkapallon maailmanmestaruuskilpailujen loppuotteluun ensimmäistä kertaa.


title: Maxwellin demoni

text: Maxwellin demoni on skotlantilaisen fyysikko James Clerk Maxwellin esittämä ajatuskoe, jonka avulla hän pyrki selvittämään termodynamiikan toisen pääsäännön luonnetta ja osoittamaan, että tämä sääntö oli luonteeltaan tilastollinen. Hänen esittämässään ajatuskokeessa kaasusäiliö oli jaettu umpinaisella väliseinällä kahteen osaan, joiden välissä oli pieni luukku sekä jokin olento tai laite, joka saattoi avata tai sulkea tämän luukun ja jota myöhemmin alettiin kutsua "Maxwellin demoniksi". "Demonin" oletettiin voivan avata tai sulkea luukun aina sen mukaan, osuuko siihen nopea ("kuuma") vai hidas ("kylmä") molekyyli ja kummalta puolelta. Jos se tällä tavoin voisi lajitella nopeat molekyylit toiseen ja hitaat toiseen säiliöön, niiden välille syntyisi lämpötilaero: toinen säiliö kuumenisi ja toinen kylmenisi. Jos se lisäksi pystyisi tekemään tämän tarpeeksi pienellä energiankulutuksella, systeemin kokonaisentropia pienenisi ja täten osoittautuisi, ettei termodynamiikan toinen pääsääntö tällaisissa tapauksissa päde.


title: Maxwellin demoni

text: Maxwell esitti ajatuskokeensa ensimmäisen kerran Peter Guthrie Taitille 11. joulukuuta 1867 lähettämässään kirjeessä. Painetussa tekstissä se mainittiin ensimmäisen kerran hänen vuonna 1871 julkaisemassaan kirjassa "Theory of Heat". Nimen ”Maxwellin demoni” tälle ajatuskokeelle antoi William Thomson (myöhemmin lordi Kelvin) "Nature"-lehdessä vuonna 1874 julkaisemassaan artikkelissa.


title: Maxwellin demoni

text: Termodynamiikan toisen pääsäännön mukaan kahden eri lämpötilassa olevan kappaleen joutuessa kosketuksiin keskenään lämpö siirtyy spontaanisti aina lämpimämmästä kappaleesta kylmempään, ei koskaan päinvastoin, ja tällä tavoin lämpötilaerot pyrkivät tasoittumaan. Laki voidaan ilmaista myös niin, että eristetyssä systeemissä entropia ei koskaan pienene.


title: Maxwellin demoni

text: Maxwellin käsityksen mukaan laki ei kuitenkaan ole ehdoton, vaan sillä on vain tilastollinen pätevyys. Kaasun lämpötila on verrannollinen sen molekyylien "keskimääräiseen" liike-energiaan, mutta kaasussa on aina sekaisin myös tätä keskiarvoa nopeammin ja hitaammin kaikkiin suuntiin liikkuvia molekyylejä, joiden nopeudet noudattavat vain tiettyä tilastollista jakaumaa. Jos sattumalta nopeat molekyylit kertyisivät yhteen paikkaan ja hitaat toiseen, lämpö siirtyisi päinvastaiseen suuntaan ja entropia pienenisi. Että näin kävisi, on kuitenkin niin epätodennäköistä, että käytännössä sitä voidaan pitää mahdottomana. Jos "demoni" kuitenkin voisi avata kahden säiliön välisen luukun vain siihen toiselta puolelta oleville keskimääräistä hitaammille ja toiselta puolelta tuleville keskimääräistä nopeammille molekyyleille, vähitellen toiseen säiliöön kerääntyisivät nopeat ja toiseen hitaat molekyylit, ja täten toisessa säiliössä kaasu kuumenisi ja toisessa kylmenisi. Maxwell itse kuvaili ajatuskoettaan seuraavasti:


title: Maxwellin demoni

text: Maxwell esitti demonistaan toisenkin, yksinkertaisemman version, joka päästäisi jokaisen luukkuun osuvan molekyylin oikeanpuoleisesta säiliöstä vasemmanpuoleiseen, mutta ei yhtäkään päinvastaiseen suuntaan. Tällöin sen ei tarvitsisi edes mitata molekyylien nopeuksia, mutta silti kaasun paine vähitellen kasvaisi vasemmanpuoleisessa ja pienenisi oikeanpuoleisessa säiliössä, ja lopulta paine-eroa voitaisiin käyttää hyväksi turbiinin pyörittämiseen. Jos demoni voisi tehdä tämän tarpeeksi pienellä energiankulutuksella, saataisiin aikaan eräänlainen "toisen lajin ikiliikkuja", siis laite, joka tosin ei loisi energiaa tyhjästä mutta voisi kerätä sitä ympäristöstään vastoin termodynamiikan toista pääsääntöä.


title: Maxwellin demoni

text: Myöhemmin monet fyysikot ovat pyrkineet osoittamaan, että vaikka "Maxwellin demoni" pystyisikin erottelemaan toisistaan hitaat ja nopeat molekyylit, se ei kuitenkaan voisi rikkoa termodynamiikan toista pääsääntöä, jos otetaan huomioon jokin tarpeeksi laaja systeemi, johon myös demoni kuuluu. Tällöin on pyritty laskennallisesti osoittamaan, että se tarvitsi lajittelutyöhönsä niin paljon energiaa, että sen seurauksena entropia siellä, mistä se energian ottaisi, väistämättä kasvaisi vähintään saman verran kuin se kaasusäiliöissä lajittelun ansiosta vähenisi.


title: Maxwellin demoni

text: Erään tällaisen laskelman suorittivat vuonna 1929 Leó Szilárd, ja sitä tarkensi vuonna 1950 Léon Brillouin kehittämänsä informaatioteorian avulla. Szilárd huomautti, että Maxwellin demoni tarvitsi jonkin keinon molekyylien nopeuksien mittaamiseksi, ja tämä mittausmenetelmä kuluttaisi energiaa ja kasvattaisi siten entropiaa. Jos se esimerkiksi käyttäisi molekyylien havaitsemiseen salamavaloa, olisi otettava huomioon myös salamavalolaitteen paristossa tapahtuvat kemialliset reaktiot sekä laitteesta lähtevien fotonien entropia. Kun kaikki tämä otetaan huomioon, tällaisen systeemin kokonaisentropia kasvaisi.


title: Maxwellin demoni

text: Vuonna 1960 Rolf Landauer esitti poikkeuksen tästä argumentista. Hänen mukaansa mittaukset eivät välttämättä lisää entropiaa, mikäli ne voidaan suorittaa reversiibelien prosessien avulla. Hänen mukaansa molekyylit voitaisiin kyllä lajitella reversiibelien mittausten avulla vastoin toista pääsääntöä, mutta koska entropian käsite liittyy myös informaatioteoriaan, kaiken kaikkiaan entropia vähenisi vain, jos tässä kerättyä informaatiota ei koskaan hävitettäisi. Mitattuaan kunkin molekyylin nopeuden ja päätettyään, onko se päästettävä läpi, demonin olisi joko tavalla tai toisella tallennettava tieto, siis informaatio mittaamastaan nopeudesta tai poistettava se. Tämän tiedon hävittäminen muistista kuitenkin lisäisi entropiaa, informaatioteoreettisessa mielessä, vähintään saman verran kuin demoni kykenisi molekyylejä lajittelemalla vähentämään entropiaa termodynaamisessa mielessä. Vuonna 1982 tietojenkäsittelytieteen tutkija Charles H. Bennett osoitti, että jos tieto kunkin molekyylin nopeudesta voitaisiin tallentaa pysyvästi, demoni tosiaan voisi pienentää kokonaisentropiaa, mutta koska minkä tahansa tallennuslaitteen muistikapasiteetti kuitenkin on äärellinen, se voisi tehdä näin vain lyhyen aikaa; lopulta muisti olisi tyhjennettävä, mikä lisäisi entropiaa.


title: Maxwellin demoni

text: Näitä todisteluja vastaan John Earman ja John Norton ovat kuitenkin huomauttaneet, että Szilárd ja Landauer olivat päättelyissään "olettaneet", ettei termodynamiikan toista pääsääntöä voida rikkoa ja että näin ollen kyseessä oli kehäpäätelmä.


title: Maxwellin demoni

text: Zurab Silagadze on päätellyt, että jos hypoteettista peiliainetta olisi olemassa, olisi periaatteessa mahdollista rakentaa Maxwellin demoni, joka toimisi toisen lajin ikiliikkujan tavoin: se ottaisi lämpöä vain yhdestä säiliöstä, voisi käyttää sitä työn tekemiseen ja olisi muutoin eristetty normaalista maailmasta. Se ei kuitenkaan rikkoisi termodynamiikan toista lakia, sillä se maksaisi entropiavelkansa maailman kätkettyyn peilisektoriin lähettämällä peilifotoneja.


title: Maxwellin demoni

text: Vuonna 1962 pitämillään luennoilla Richard Feynman käsitteli kuviteltua Maxwellin demonina toimivaa laitetta, eräänlaista räikän tapaista pienen sahalaitaisen rattaan ja sulkuhaan yhdistelmää. Tällöin hän osoitti, miksi se ei voi kerätä energiaa tasapainossa olevasta nesteestä tai kaasusta.


title: Maxwellin demoni

text: Yli sadan vuoden ajan Maxwellin demonin mahdollisuutta pohdittiin vain teoreettisesti. Viime aikoina nanoteknologian kehitys on kuitenkin tehnyt mahdolliseksi tutkia asiaa myös kokeellisesti. Maxwellin demonia jossakin määrin muistuttavia laitteita on tunnettu jo jonkin aikaa, mutta kaikkien näiden laitteiden paikallisesti vähentämä entropia on ollut pienempi kuin niiden vaikutuksesta muualla lisääntyvä entropia. Eräitä näistä laitteita käytetään tutkimusvälineinä hiukkasfysiikassa.


title: Maxwellin demoni

text: "Nature"-lehden numerossa 1. helmikuuta 2007 Edinburghin yliopiston professori David Leigh ilmoitti, että tämän ajatuskokoeen pohjalta oli rakennettu nanoteknologinen laite. Se pystyi johtamaan kemiallisen systeemin pois tasapainosta, mutta se tarvitsi ulkoisen energianlähteen, nimittäin valoa, eikä se näin ollen rikkonut termodynamiikan lakeja.


title: Maxwellin demoni

text: Aikaisemmin toset tutkijat olivat saaneet aikaan renkaanmuotoisen molekyylin, joka voitiin asettaa kahta paikkaa, A ja B, toisiinsa yhdistävälle akselille. Kummastakin paikasta lähtevät hiukkaset törmäisivät renkaaseen ja siirtäisivät sen milloin akselin toiseen, milloin toiseen päähän. Jos tällaisia laitteita olisi suuri määrä samassa systeemissä, joka hetki puolet niistä olisi paikassa A, puolet paikassa B.


title: Maxwellin demoni

text: Leigh muutti akselia siten, että jos valo osui laitteeseen, sen keskikohta paksuuntui ja rajoitti siten renkaan liikettä. Rengas pääsisi liikkumaan vain, jos se sijaitsisi paikassa A. Ajan myötä kaikki renkaat tulisivat näin ollen työnnetyiksi paikasta B paikkaan A, jonne ne myös jäisivät, jolloin systeemi jäisi epätasapainoon. Hänen kokeessaan tällaisia rengasmolekyylejä oli miljardeittain, ja vaikka systeemi aluksi oli tasapainossa niin, että akselin kummassakin päässä oli puolet renkaista, muutaman minuutin kuluttua niistä 70 % oli paikassa B.


title: Maxwellin demoni

text: Vuonna 2014 suomalainen tutkimusryhmä onnistui Jukka Pekolan johdolla valmistamaan ns. Szilárdin koneen, joka osoitti Maxwellin demonin toiminnan myös käytännössä. Vuotta myöhemmin sama ryhmä valmisti ensimmäisen autonomisen Maxwellin demonin, joka poimii systeemistä mikroskooppista informaatiota vähentäen sen perusteella systeemin entropiaa. Kyseessä on yhden elektronin transistori, joka muodostuu pienestä metallisaarekkeesta, joka on yhdistetty kahteen johtimeen suprajohtavista materiaalista tehdyillä tunnelikytkennöillä. PICO-ryhmä on myös osoittanut, kuinka Maxwellin demonin avulla voidaan jäähdyttää sähköisen piirin kriittisiä elementtejä. Pekolan ryhmä tutkii myös mahdollisuuksia toteuttaa demoni kvanttitasolla.


title: Maxwellin demoni

text: Myös jäähdytyslaitteena käytetty Vortex-putki erottaa toisistaan lämpimän ja kylmän ilman. Se erottaa nopeat ja hitaat molekyylit toisistaan voimakkaan pyörteen avulla käyttämällä hyväksi liikemäärämomentin säilymistä ja saa siten nopeat molekyylit johdetuiksi putken ulko- ja hitaat sisäpuolelle. Täten se saa aikaan lämpötilaeroja, mutta sen on käytettävä ulkoisesta lähteestä saamaansa energiaa tämän pyörteen aikaansaamiseksi.


title: Maxwellin demoni

text: Maxwellin demoniin verrattavissa on myös solukalvossa oleva natrium-kalium-pumppu, joka päästää valikoivasti lävitseen natrium- ja kaliumioneja, tavallisesti konsentraatioeroja lisäävään suuntaan. Tähän pumppu kuitenkin tarvisee ulkoista energiaa, jonka se saa peräisin adenosiinitrifosfaattimolekyylien (ATP) sisältämästä kemiallisesta energiasta.


title: Maxwellin demoni

text: Daemonit, moniajoisissa käyttöjärjestelmissä taustalla toimivat prosessit, ovat saaneet tämän nimensä Maxwellin demonin mukaan.


title: Maxwellin demoni

text: Historioitsija Henry Brooks Adams käytti käsikirjoituksessaan "The Rule of Phase Applied to History" Maxwellin demonia historiallisten tapahtumien vertauskuvana, joskin hän oli ymmärtänyt sen alkuperäisen periaatteen väärin, eikä vertausta näin ollen voida pitää kovin osuvana. Adamsin tulkinnan mukaan historia on "tasapainoa" kohti etenevä prosessi, mutta hänen mukaansa militaristisilla kansakunnilla kuten erityisesti saksalaisilla on taipumus kääntää tämä prosessi takaperoiseksi ja toimia siten eräänlaisena historian Maxwellin demoneina. Adams yritti useita kertoja vastata tiedemiesten tälle vertauskuvalle esittämään arvosteluun, mutta hänen työnsä jäi keskeneräiseksi ja julkaistiin vasta hänen kuolemansa jälkeen vuonna 1919.


title: Maxwellin demoni

text: Sosiologi Pierre Bourdieu käytti teoksessaan "Raisons Pratiques" Maxwellin demonia opiskelijoiden välisen, koulujärjestelmän, talouden ja perheiden ylläpitämän sosioekonomisen eriarvoisuuden vertauskuvana.


title: Maxwellin demoni

text: James K. Galbraithin teoksessa "The Predator State" markkinoita kuvataan "ruumittomana päätöksentekijänä - Maxwellin demonina - joka jotenkin vaivattomasti tasapainottaa kaikkien taloudelliseen päätöksentekoon osallistuvien preferenssit ja heijastaa niitä... ja jotka voivat tehdä sen juuri sen vuoksi, koska ne eivät ole mitään."


title: Maxwellin demoni

text: Maxwellin demonia voimanlähteenään toimiva kone esiintyy muun muassa Thomas Pynchonin romaanissa "Huuto 49" ().


title: Maxwellin demoni

text: Demoni mainitaan muutaman kerran Stanisław Lemin novellikokoelmassa "Kyberias". Kirjassa demoni esiintyy sekä alkuperäisessä muodossaan että muunnetussa muodossa, jossa sillä on tietoa kaikista laatikossa olevista hiukkasista ja jossa se näiden hiukkasten avulla pystyi saamaan runsaasti tietoa myös laatikon ulkopuolisesta maailmasta, joskin osoittautui, että nämä sen selville saamat seikat olivat täysin sattumanvaraisesti valikoituneita ja enimmäkseen merkityksettömiä.


title: Maxwellin demoni

text: Demoniin viitataan epäsuorasti Larry Nivenin novellissa "Unfinished Story Nr 2", jossa maailma on eri paikossa eri suuressa määrin taianomainen riippuen siitä, minkä verran mannaa missäkin esiintyy, mutta jos manna on jossakin paikallisesti loppuun käytetty, siellä ei taikuuskaan enää ole onnistu.


title: Maxwellin demoni

text: Jeph Jacquesin verkkosarjakuvan "Alice Grove" nimihenkilö viittaa itseensä ja muihin samat kyvyt omaaviin henkilöihin Maxwellin demoneina. Koskaan tarkemmin selittämillä tavoilla heidän kehonsa on kvanttifysikaalisesti kytketty mustiin aukkoihin, mikä tekee heille mahdolliseksi luovuttaa itse aikaansaamansa entropia näiden aukkojen singulariteetteihin. Tämä tekee heille mahdolliseksi tehdä yleensä mahdottomina pidettyjä asioita kuten liikkua nopeammin kuin ihmiselle pidetään mahdollisena, pysyä hengissä täydellisessä tyhjiössä ja pysyä vahingoittumana muulloin paitsi kun vahingon aiheuttaa toinen heidän kaltaisensa.


title: Bongani Khumalo

text: Bongani Sandile Khumalo (6. tammikuuta 1987, Manzini, Swazimaa) on eteläafrikkalainen jalkapalloilija. Khumalo edustaa pretorialaista Supersport United FC ja on pelannut vuodesta 2008 lähtien Etelä-Afrikan maajoukkueessa. Hän edusti Etelä-Afrikkaa Etelä-Afrikan kotikisoissa 2010 pelaten jokaisessa kolmessa alkulohkon ottelussa. Maajoukkueessa ainoan maalinsa Khumalo teki MM-kisoissa Ranskaa vastaan.


title: Kenno-rakenne

text: Kenno-Rakenne (Oy Rakennustoimisto Kenno-Rakenne Byggnadsbyrå Ab, myöh. Näätätien Rakennuspalvelu Oy) oli Vantaalla sijaitseva, pääkaupunkiseudulla ja sen lähialueilla toimiva korjausrakentamiseen erikoistunut yhtiö. Kenno-Rakenne oli yksi Suomen vanhimmista korjausrakennusalan perheyhtiöistä, se perustettiin vuonna 1956 ja se hakeutui konkurssiin syyskuussa 2017. Yrityksen liiketoiminta-alueina korjausrakentamisessa olivat linjasaneeraukset, julkisivusaneeraukset sekä toimitilojen ja kiinteistöjen muutostyöt.


title: Kenno-rakenne

text: Kenno-Rakenteen perusti Erland Walldén ja vuodesta 1988 lähtien yhtiötä johti Erland Walldénin poika KTM Tom Walldén.


title: Charles Martin Loeffler

text: Charles Martin Loeffler (alkujaan "Martin Karl Löffler"; 30. tammikuuta 1861 – 19. toukokuuta 1935) oli saksalaissyntyinen yhdysvaltalainen säveltäjä.


title: Charles Martin Loeffler

text: Loeffler väitti syntyneensä Ranskan Mulhousessa, mutta todellisuudessa hän oli syntynyt Schönebergissä lähellä Berliiniä ja kääntynyt Saksaa vastaan tasavaltalaisia ajatuksia kirjoittaneen isänsä jouduttua pidätetyksi. Pidätyksen aikaan tuleva säveltäjä oli noin 12-vuotias. Isä ennätti kuolla ennen vapautumistaan. Ennen pidätystä perhe oli muutellut paljon.


title: Charles Martin Loeffler

text: Loeffler päätti ryhtyä viulistiksi. Hän opiskeli Berliinissä Joseph Joachimin, Friedrich Kielin ja Woldemar Bargielin johdolla, sitten Pariisissa Joseph Massart’n johdolla. Sävellyksessä hän sai opetusta Ernest Guiraud’lta. Hän soitti Pasdeloup’n orkesterissa ja muutti vuonna 1881 Yhdysvaltoihin, missä hän liittyi Bostonin sinfoniaorkesteriin. Orkesteri myös esitti säännöllisesti Loefflerin sävellyksiä.


title: Charles Martin Loeffler

text: Yhdysvaltain kansalainen Loefflerista tuli vuonna 1887. Myöhemmin hän erosi Bostonin sinfoniaorkesterista omistautuakseen sävellykselle. Hänen ystäviinsä lukeutui John Singer Sargent, joka maalasi hänen muotokuvansa. Loefflerin kehittämään sävelkieleen vaikutti aikansa ranskalainen ja venäläinen musiikki sekä symbolistinen ja dekadenttinen kirjallisuus. Loeffler hyödynsi usein epätavallisia soitinyhdistelmiä. Hän innostui myös vuonna 1894 ”löytämästään” viola d’amoresta ja sekä sävelsi että sovitti sille musiikkia. Myöhempinä vuosinaan hän kiinnostui jazzista ja sävelsi joitain teoksia jazzyhtyeelle.


title: Charles Martin Loeffler

text: Loefflerin opiskelijoihin lukeutui Francis Judd Cooke. Säveltäjä kuoli Medfieldissä 74 vuoden iässä.


title: Charles Martin Loeffler

text: Loeffler sävelsi huolella ja uusi teoksiaan usein. Osa hänen tuotannostaan on kadonnut. Hänen tunnetuimpiin teoksiinsa lukeutuvat sinfoniset runoelmat "La Mort de Tintiles", "La Bonne Chanson", "A Pagan Poem" ja "Memories of My Childhood (Life in a Russian Village)" sekä laulusarja "Five Irish Fantasies" ja kamarimusiikkiteokset "Music for Four String Instruments" ja "Two Rhapsodies" (oboelle, alttoviululle ja pianolle).


title: Kaviosammalet

text: Kaviosammalet ("Buxbaumia") on kaviosammalten lahkoon kuuluva suku. Sukuun kuuluu 12 lajia, joista Suomessa esiintyy kaksi lajia. Kaviosammalet ovat saaneet nimensä kaviota muistuttavasta itiöpesäkkeestä.


Välimeren, Lähi-idän ja Afrikan sotatoimialue toisessa maailmansodassa käsitti meri-, ilma- ja maasotatoimet liittoutuneiden ja akselivaltojen välillä Välimerellä, Lähi-idässä ja Afrikassa. Sotatoimet alueella alkoivat Italian julistettua liittoutuneille sodan 10. kesäkuuta 1940 ja ne päättyivät 2. toukokuuta 1945, jolloin viimeiset akselivaltojen joukot antautuivat Italiassa.


title: Välimeren, Lähi-idän ja Afrikan sotatoimialue toisessa maailmansodassa

text: Taistelut kuitenkin jatkuivat osassa Kreikkaa, jossa brittijoukot tukivat hallituksen joukkoja Kreikan sisällissodan alettua joulukuussa 1944.


text: Atlantin taisteluista poiketen taistelu Välimerestä oli merialueen varmistamista, jotta kyettäisiin tukemaan maissa tapahtuvia sotatoimia. Taistelut alkoivat 11. kesäkuuta 1940 Italian liityttyä sotaan. Merkittäviä tapahtumia olivat Maltan saarto, Ranskan laivaston upottaminen Oranissa sekä Taranton taistelu.


text: Gibraltar on ollut brittiläinen linnoitettu tukikohta 1700-luvulta lähtien ja sillä on ollut merkittävä asema brittien alueellista strategiaa luotaessa. Eteentyönnetyn komentokeskuksen lisäksi tukikohta on tarjonnut vankasti puolustetun sataman, josta käsin alukset ovat kyenneet toimimaan sekä Atlantilla että Välimerellä. Tukikohtaan perustettiin vara-amiraali James Somervillen alaisuuteen Force H, jonka tehtävänä oli ylläpitää alueella laivastoylivoimaa ja siten suojata saarrettua Maltaa huoltavia saattueita sekä estää akselivaltojen alusten kulku Gibraltarin salmesta.


text: Maltan sijainti lähellä Italian rannikkoa teki siitä Italian armeijan ensimmäisen kohteen. Monet brittijohtajat pitivät saarta puolustuskelvottomana ja valtausta vain ajankysymyksenä. Tämän seurauksena saaren puolustusmahdollisuudet olivat rajalliset tai olemattomat muun muassa saaren ilmapuolustuksena oli ainoastaan kuusi Gloster Gladiator -konetta, jotka olivat jo sodan alkaessa tehtäväänsä sopimattomia. Kuitenkin ensimmäisten hyökkäysten jälkeen mielipide muuttui ja saarta pidettiin puolustuskelpoisena, minkä jälkeen saaren puolustusta parannettiin.


text: Täydennysten onnistuttua saaren puolustusmahdollisuudet paranivat, vaikka kaikesta oli edelleen pulaa. Liittoutuneiden kyetessä huoltamaan saarta sen merkitys kasvoi, kun saarta tukikohtanaan pitävien sukellusveneet upottivat akselivaltojen Pohjois-Afrikkaan matkanneita huoltoaluksia. Akselivaltojen alustappiot aiheuttivat lopulta pulan polttoaineista sekä varaosista, mikä vaikeutti Erwin Rommelin johtamien joukkojen taistelutoimia puolustettaessa Pohjois-Afrikkaa.


text: Benito Mussolinin tavoitteena oli Italian Pohjois-Afrikan () ja Italian Itä-Afrikan () yhdistäminen, johon liittyi Egyptin, Suezin kanavan sekä Arabian niemimaan öljykenttien valtaus.


text: Italian sodanjulistamista seuranneena päivänä 11. kesäkuuta 1940 alkoivat rajakahakat Italian Libyaan sijoitettujen joukkojen ja brittien Egyptiin sijoitettujen joukkojen välillä. Näistä merkittävin oli Fort Capuzzon linnakkeen valtaus.


text: Italian sodanjohto antoi 8. elokuuta käskyn Libyaan sijoitetuille joukoille Egyptin valtauksesta. Joukot ylittivät 12. syyskuuta Libyan ja Egyptin välisen rajan ja ne etenivät Sidi Barraniin kohtaamatta vakavaa vastarintaa brittijoukkojen vetäytyessä kohti Niiliä. Britit aloittivat vastahyökkäyksen kenraali Archibald Wavellin johdolla, minkä seurauksena helmikuussa 1941 joukot valtasivat takaisin italialaisten valtaamat alueet ja lähes koko Kyrenaikan. Maaliskuussa Kufran taistelussa italialaiset menettivät Kufran keitaan, mikä oli tärkeä side ASI:n ja OSI:n yhdistämisessä.


text: Libyan taisteluiden aikana akselivaltojen joukot hyökkäsivät Kreikkaan. Wavell sai käskyn keskeyttää hyökkäyksensä Libyassa ja sen sijaan lähettää osan joukoista Kreikkaan. Hän oli eri mieltä käskyn mielekkyydestä, mutta noudatti annettua määräystä. Liittoutuneet menettivät Kreikan ja ennen hyökkäyksen jatkamista Pohjois-Afrikassa Saksa oli siirtänyt alueelle joukkojaan Erwin Rommelin alaisuudessa. Tämän jälkeen alueella käytiin puolentoista vuoden ajan kovia taisteluita ennen kuin akselivaltojen joukot saatiin työnnettyä pois Libyasta Tunisiaan.


text: Yhdysvallat liittyi Pohjois-Afrikan taisteluihin kenraali Dwight D. Eisenhowerin joukkojen noustessa 8. marraskuuta 1942 maihin Casablancassa operaatio Torchissa. Tämän jälkeen Britannian 8. armeijan edellä länteen vetäytyneet akselivaltojen joukot olivat Tunisiassa kahden tulen välissä, mutta ne kykenivät edelleen viivyttämään liittoutuneiden etenemistä tehokkailla iskuilla esimerkiksi Kasserinen solan taistelussa. Alivoimaisten, heikosti huollettujen akselivaltojen joukkojen vastarinta päättyi Pohjois-Afrikassa 13. toukokuuta 1943, jolloin antautui lähes 240 000 sotilasta.


text:
Liittoutuneiden joukot muodostuivat vuoden 1940 lopulla lähinnä Kansainyhteisön ja Vapaan Ranskan yksiköistä, jotka hyökkäsivät Länsi-Afrikassa olleiden Vichyn Ranskan joukkojen hallussapitämiin Ranskan siirtomaihin. Dakariin tehty isku epäonnistui, jolloin Vichyn Ranska säilytti Ranskan Länsi-Afrikan valvonnan aina marraskuuhun 1942.
Gabonissa liittoutuneet onnistuivat valtauksessaan, jolloin ne saivat haltuunsa Ranskan Päiväntasaajan Afrikan.


text: Itä-Afrikan sota toisessa maailmansodassa alkoi Itä-Afrikassa kesäkuussa 1940 brittiläisen kansainyhteisön ja etiopialaisten joukkojen sekä Italian välillä. Italian Itä-Afrikkaan sijoitetut joukot ylittivät heinäkuun alussa Sudanin rajan pakottaen Kassalaan sijoitetun varuskunnan vetäytymään. Italialaiset valtasivat myös Gallabatissa olleen linnakkeen sekä Ghezzan, Kurmukin ja Dumboden kylät. Eteneminen kuitenkin tyrehtyi polttoaineen puutteen vuoksi ja joukot keskittyivät linnoittamaan valtaamansa alueet. Italian joukot olivat eristyksissä kotimaahansa ja siten niiden huolto oli heikkoa. Italialaiset kykenivät valtaamaan taisteluiden alettua Brittiläisen Somalimaan.


text: Britit aloittivat vuoden 1941 alussa hyökkäyksen, joka pakotti italialaisen varakuninkaana toimineen Aostan herttuan antautumaan 18. toukokuuta. Antautuminen mahdollisti samalla Etiopian keisarikunnan uudelleen perustamisen. Osa italialaisista varuskunnista jatkoi kuitenkin vastarintaa ja viimeinen näistä Gondar antautui vasta marraskuussa.


text: Itä-Afrikan taisteluihin luetaan myös Vichyn Ranskan hallussa olleen Madagaskarin haltuunotto 5. toukokuuta alkaneen maihinnousun jälkeen. Taistelut päättyivät 6. marraskuuta. Ranskan Somalimaa liittyi liittoutuneisiin joulukuussa 1942 101 päivää kestäneen saarron jälkeen.


text: Iso-Britannia oli taannut 1932 Irakin itsenäisyyden sen vapauduttua Turkista. Takaamiseen liittyi ehtoja, joista merkittävimpiä olivat ilmavoimien tukikohdat Basrassa ja Habbaniyassa. Irakissa tehtiin vallankumous, jolloin akselimielinen pääministeri Rashid Ali astui valtaan.


text: Irakin armeija piiritti 30. huhtikuuta Habbaniyan lentotukikohdan, jonka se valtasi. Taisteluiden puhjettua Intiasta siirrettiin divisioona alueelle, jonka tehtävänä oli varmistaa alueen hallinta. Joukot valtasivat maan luovuttaen hallinnon takaisin kuningas Faisal II:lle.


text: Luftwaffelta tuhoutui Irakin taisteluiden aikana kaikkiaan 14 Messerschmitt Me 110 -hävittäjäpommittajaa ja viisi Heinkel He 111 -pommikonetta. Lisäksi Italian ilmavoimilta tuhoutui kolme Fiat CR.42 -hävittäjää. Lähin akselivaltojen tukikohta oli Rodoksella, joten liittoutuneet laskivat, että koneet oli pitänyt tankata matkalla Vichyn Ranskan hallinnassa olleilla alueilla joko Syyriassa tai Libanonissa. Tämä epäluottamus johti lopulta Vichyn Ranskan alueiden haltuunottoon.


text: Operaatio Exporterissa australialaiset, Vapaan Ranskan, brittiläiset ja intialaiset joukot valtasivat 8. kesäkuuta 1941 Syyrian ja Libanonin. Kiivaiden taistelujen jälkeen allekirjoitettiin aselepo 14. heinäkuuta.


text: Saksan aloitettua 22. kesäkuuta 1941 hyökkäyksensä Neuvostoliittoon, Neuvostoliitto tarvitsi kipeästi sotamateriaalia torjuakseen hyökkäyksen. Saattuereitti Islannista Murmanskiin ja Arkangeliin ei kyennyt täyttämään tarvetta, minkä lisäksi se oli akselivaltojen toiminnan ulottuvilla. Yhdysvallat toimitti lisäksi jonkin verran materiaali Vladivostokiin, mutta se oli heikkojen liikenneyhteyksien päässä kaukana taistelutoimista.


text: Iranin shaahi oli akselimielinen eikä antanut kauttakulkulupaa maansa läpi. Britit ja Neuvostoliitto miehittivät maan elokuussa 1941 operaatio Countenancessa. Shaahin tilalle nostettiin hänen poikansa ja maan öljykentät turvattiin. Neuvostoliittoon kulkeva huoltoreitti saatiin avattua.


text: Balkanin sotatoimet toisessa maailmansodassa koostuivat akselivaltojen hyökkäyksestä Kreikkaan ja Jugoslaviaan. Sota alueella alkoi Italian hyökättyä 28. lokakuuta 1940 Kreikkaan ja ne päättyivät Saksan vallattua Kreetan 1. kesäkuuta 1941.


text: Italian hyökättyä 9. maaliskuuta Albaniasta Kreikkaan aloittaen kreikkalais-italialaisen sodan. Kreikkalaiset pysäyttivät hyökkääjän ja sen jälkeen työnsivät sen takaisin vallaten neljänneksen Albaniaa. Saksa liittyi taisteluihin keväällä 1941 hyökäten Kreikkaan ja Jugoslaviaan.


text: Kreikka otti vastentahtoisesti apua maataisteluihin brittiläiseltä kansainyhteisöltä, koska heille ei kyetty takaamaan voittoa. Maa kuitenkin vastaanotti ilmavoimien tuen Albanian taisteluihin. Avun saapuminen aiheutti saksalaisten siirtymisen Bulgariaan, joka ennakoi hyökkäyksen alkua Kreikkaan.


text: Hyökänneet saksalaiset työnsivät edellään vastarintaa yrittäneitä kreikkalaisia ja kansainyhteisön joukkoja, jotka jouduttiin evakuoimaan mantereelta joko Aleksandriaan tai Kreetalle. Saksa hyökkäsi Kreetalle, joka jouduttiin evakuoimaan kovien taisteluiden jälkeen. Rintaman vakiinnuttua Saksa aloitti hyökkäyksensä itään.


text: Saksa, Italia, Unkari ja Bulgaria tuhosivat huhtikuussa 1941 Jugoslavian kuninkaallisen armeijan. Hyökkääjät valtasivat maan yhdessätoista päivässä ja jakoivat sen keskenään sekä perustivat vasallivaltiot Kroatian tasavallan ja Nedicin Serbian.


text: Josip Bros Titon johtamien kommunistipartisaanien vastarinta alkoi pian valtauksen jälkeen. Hajanaisempi serbien johtama kuningasmielisten shetnikkien vastarinta alkoi myös vastustaen sekä maahantunkeutuneita joukkoja että kommunisteja. Liittoutuneet tunnustivat partisaanit maan ”viralliseksi” vastarintaliikkeeksi, jolloin he saivat apua sekä Neuvostoliitolta että länsiliittoutuneilta muodostuen varteenotettavaksi sotilaalliseksi voimaksi alueella.


text: Italian miehittämän Dodekanesian saariryhmän omistuksesta käytiin syyskuussa 1943 taisteluita saksalaisten ja liittoutuneiden välillä Italian antauduttua ja luovuttua saarten miehityksestä. Saariryhmän tärkein saari Rodos oli vankasti saksalaisten miehittämä, mutta pääosalle muita saaria perustettiin brittiläinen varuskunta syyskuun puoleenväliin mennessä. Saksan ilmaherruus, saksalaisten taktisesti parempi asema sekä reservien puute esti liittoutuneiden etenemisen alueella.


text: Saksalaiset, joilla oli käytettävissään laskuvarjojääkäreitä ja Brandenburg-rykmentti, aloittivat vastahyökkäyksen vallaten Kosin kahdessa päivässä lokakuun alussa. Ilmaiskut, joita tehtiin viidenkymmenen päivän ajan, ennakoivat hyökkäystä Lerokselle. Saarta puolustivat Italian armeijan amiraali Mascherpan komentamat joukot brittiläisten apujoukkojen tuloon saakka. Saksalaiset nousivat maihin 12. marraskuuta vallaten saaren neljässä päivässä. Jäljelle jääneet brittivaruskunnat evakuoitiin Lähi-Itään.


text: Liittoutuneiden voitettua Pohjois-Afrikassa aloitettiin hyökkäys Eurooppaan. Hyökkäys Sisiliaan aloitettiin 10. kesäkuuta 1943 maihinnousuilla ja maahanlaskuilla. Saksalaiset eivät kyenneet estämään saaren valtausta, mutta kykenivät evakuoimaan joukkonsa Messinansalmen ylitse Italiaan. Viimeiset akselivaltojen joukot poistuivat saarelta 17. elokuuta.


text: Liittoutuneet jatkoivat hyökkäystään Italian mantereelle, kun brittijoukot iskivät operaatio Baytownissa Italian saappaan kärkeen 3. syyskuuta. Italia antautui 8. syyskuuta, mutta saksalaisjoukot olivat valmistautuneet sotatoimiin ilman liittolaistaan. Yhdysvaltain johtama maihinnousu operaatio Avalanche tehtiin Salernoon 9. syyskuuta ja saman aikaisesti brittijoukot nousivat maihin Tarantossa operaatio Slapstickissä. Vaikea maasto oli suotuisa puolustajalle, mikä hidasti joukkojen etenemistä. Maihinnousseet joukot kuitenkin työnsivät saksalaisjoukkoja kohti pohjoista.


text: Saksalaiset vetäytyivät niin kutsuttuun talviasemaan, jonka edustalle liittoutuneiden joukot pysäytettiin. Linjan taakse Anzioon tehtiin maihinnousu, jotta linja saataisiin murrettua. Maihinnousu ei kuitenkaan tuottanut haluttua tulosta, vaan linja murrettiin keväällä 1944 kovien taistelujen jälkeen Montecassinossa. Joukkojen jatkaessa etenemistä Rooma vallattiin kesäkuussa.


text: Normandian maihinnousu ja puna-armeijan eteneminen itärintamalla teki Italian sotatoimista sivusuunnan kummallekin sotivalle osapuolelle. Rooman pohjoispuolen Goottilinjaa ei saatu murrettua ennen kuin keväällä 1945. Kenraalit Karl Wolff ja Heinrich von Vietinghoff määräsivät liittoutuneiden kanssa käytyjen keskustelujen jälkeen saksalaiset laskemaan aseensa, jolloin sotatoimet alueella päättyivät 2. toukokuuta antautumiseen.


text: Normandian maihinnousua helpottaakseen liittoutuneet nousivat 15. elokuuta 1944 maihin Etelä-Ranskassa Toulonin ja Cannesin välillä. Liittoutuneiden joukot läpäisivät nopeasti puolustukseen asettautuneet saksalaisjoukot aloittaen etenemisen pohjoiseen ja itään yhdistyäkseen Yhdysvaltain 12. Armeijaryhmään, joka oli aloittanut etenemisen Normandian sillanpäästä. Syyskuun alussa maihinnousut 6. Armeijaryhmä siirrettiin Euroopan sotatoimialueen alaisuuteen, jolloin siitä tuli kolmas armeijaryhmä länsirintamalle.


text: Jugoslavian 4. Armeijan joukot Slovenian 9. Armeijakunnan kanssa valtasivat 1. toukokuuta 1945 Triesten kaupungin. Alueen saksalaisjoukot antautuivat seuraavana päivänä kaupunkiin edenneille liittoutuneiden joukoille. Jugoslavian joukot pakotettiin vetäytymään kaupungista muutamaa päivää myöhemmin.


text: Kreikkaan saksalaisten antauduttua lokakuussa 1944 lähetetyt liittoutuneiden joukot sekaantuivat toimintaan vasemmistolaista EAM-ELAS-vastarintaliikettä vastaan, mikä aiheutti joulukuussa kahakoita Ateenassa. Tapahtumat toimivat alkusoittona Kreikan sisällissodalle.


title: Kurt Roger

text: Kurt Roger (3. toukokuuta 1895 – 4. elokuuta 1966) oli säveltäjä. Hän syntyi Itävallassa wieniläisille vanhemmille ja sai Wienissä opetusta Guido Adlerilta ja Karl Weigliltä. Hän opiskeli myös Arnold Schönbergin luokalla, vaikkakaan ei omaksunut tämän kaksitoistasäveljärjestelmää. Vuosina 1923–1938 Roger opetti Wienin konservatoriossa. Anschlussin pakottamana hän muutti Lontoon kautta Yhdysvaltoihin; Yhdysvaltain kansalaisuuden hän sai vuonna 1945.


title: Kurt Roger

text: Roger opetti New Yorkissa ja Washington DC:ssä. Hän luennoi useilla yliopistoilla ja puhui radiossa. Vuonna 1948 hänet kutsuttiin takaisin Itävaltaan luennoimaan muun muassa Mozarteumiin. Vuonna 1964 hänestä tuli Queen's Universityn (Belfast) vieraileva professori. Itävallan hallitus teki hänestä vuonna 1965 Ansioritarikunnan ensimmäisen luokan jäsenen. Säveltäjä kuoli matkalla Wieniin, josta hän myös sai kunniahaudan.


title: Kurt Roger

text: Rogerin teosten esityksiä johtivat muiden muassa kapellimestarit Rafael Kubelík, Erich Leinsdorf, Sir Charles Groves ja Jac van Steen.


title: Maurice Edu

text: Maurice "Mo" Edu (s. 18. huhtikuuta 1986 Fontana, Kalifornia, Yhdysvallat) on yhdysvaltalainen jalkapalloilija. Tällä hetkellä hän edustaa Skotlannin valioliigassa pelaavaa Rangersia ja on pelipaikaltaan keskikenttäpelaaja.


title: Maurice Edu

text: Edu varattiin Torontoon ensimmäisenä varauksena 2007 Major League Soccerin SuperDraftissa. Hän teki debyyttinsä huhtikuussa 2007 Kansas City Wizardsia vastaan, ja toukokuussa hän teki ensimmäisen maalinsa Chicago Firen verkkoon. Tulokaskaudellaan hän teki neljä maalia pelaamassaan 25 ottelussa.Edu voitti myös MLS:n vuoden tulokkaan palkinnon vuonna 2007.


title: Maurice Edu

text: Elokuussa 2008 Edu siirtyi Glasgow'ssa pelaavaan Rangersiin. Siirron arvoksi on laskettu 2,6 miljoonaa puntaa, ja Edu solmi skotlantilaisseuran kanssa viiden vuoden sopimuksen, mutta joutui odottamaan työlupaa Yhdistyneessä kuningasku7nnassa.


title: Maurice Edu

text: Debyyttinsä Rangersissä hän teki syyskuussa 2008 Kilmarnockia vastaan. Suurimman osan kauttaan Edu joutui pelaamaan joukkueen kakkostiimissä.


title: Maurice Edu

text: Edu pelasi ensimmäisen ottelunsa Yhdysvaltain joukkueessa lokakuussa 2007 Sveitsiä vastaan ja toisen ottelun hän pelasi kuukauden päästä Etelä-Afrikkaa vastaan. Edu valittii edustamaan Yhdysvaltoja 2008 kesäolympialaisiin, ja ensimmäisen maajoukkuemaalinsa hän teki toukokuussa 2010 ystävyysottelussa Tšekkiä vastaan.


title: Maurice Edu

text: Edu valittiin edustamaan Yhdysvaltoja vuoden 2010 MM-kisoihin. Sloveniaa vastaan pelatussa MM-kisaottelussa hänen maalinsa hylättiin kyseenalaisesti, mikä herätti keskustelua tuomaritoiminnasta.


title: Maurice Edu

text: Edu on pelannut 46 maaottelua ja tehnyt niissä yhden maalin.


title: Alexa

text: Alexa voi tarkoittaa:


title: Clarence Goodson

text: Clarence Edgar Goodson IV (s. 17. toukokuuta 1982 Alexandria, Virginia, Yhdysvallat) on yhdysvaltalainen jalkapalloilija. Tällä hetkellä hän edustaa Norjan Tippeligaenissa pelaavaa IK Startia ja on pelipaikaltaan puolustaja.


title: Clarence Goodson

text: Goodson aloitti ammattilaisuransa, kun hänet varattiin Major League Soccerin varaustilaisuudessa 2004, kun silloinen Dallas Burn varasi hänet. Tulokaskaudellaan hän sai pelata vain 247 minuuttia viidessä ottelussaan. Goodson pääsi avauskokoonpanoon vuonna 2005, jolloin joukkueen nimeksi vaihtui FC Dallas.


title: Clarence Goodson

text: Marraskuussa 2007 hänet olisi valittu San Jose Earthquakesin joukkueeseen, mutta Goodson päätti ettei solmi enää uutta sopimusta MLS:ssä. Sen sijaan hän solmi sopimuksen norjalaisen IK Startin kanssa. Mikäli Goodson haluaa myöhemmin palata MLS:ään, on Earthquakesilla täydet oikeudet häneen.


title: Clarence Goodson

text: Goodson teki maajoukkuedebyyttinsä Yhdysvaltain joukkueessa tammikuussa 2008 ystävyysottelussa Ruotsia vastaan. Hän pelasi myös CONCACAF Gold Cupissa vuonna 2009 ja teki maalin välierissä Hondurasia vastaan. Toukokuussa 2010 Goodson valittiin edustamaan Yhdysvaltoja MM-kisoihin 2010.


title: Clarence Goodson

text: Goodson on pelannut kaikkiaan 46 maaottelua ja tehnyt niissä viisi maalia.


title: Janne Klasila

text: Janne Klasila (s. 23. tammikuuta 1979) on Naantalissa asuva ultrajuoksija. Klasila edustaa raisiolaista Finnish Marathon Runnersia. Klasila muutti Raisiosta Naantaliin vuonna 2009 ja ennen hänen lajinsa oli maraton.


title: Janne Klasila

text: Klasila teki vuorokaudenjuoksun Suomen ennätyksen 240,742 kilometriä 13. toukokuuta 2010 Ranskassa järjestetyissä vuorokaudenjuoksun MM- ja EM-kilpailuissa. Hän rikkoi Seppo Leinosen vuonna 1989 tekemän 234,231 kilometrin tuloksen. Klasila pitää hallussaan sisäratojen 100 mailin suomenennätystä 30. tammikuuta 2010 tekemällään 14 tunnin 56 minuutin ja 12 sekunnin ajallaan. Klasila on voittanut muun muassa Paavo Nurmi Marathonin vuosina 2008–2012.


title: Benny Feilhaber

text: Benny Feilhaber (s. 19. tammikuuta 1985 Rio de Janeiro, Brasilia) on brasilialaissyntyinen yhdysvaltalainen jalkapalloilija. Tällä hetkellä hän edustaa Tanskan SAS-Liigassa pelaavaa AGF Aarhusia ja on pelipaikaltaan keskikenttäpelaaja.


title: Benny Feilhaber

text: Feilhaber aloitti ammattilaisuransa heinäkuussa 2005, jolloin hän teki sopimuksen saksalaisen Hamburgin kanssa. Tulokaskauden hän pelasi Hamburgin reserviläisjoukkueessa kolmosdivisioonassa.


title: Benny Feilhaber

text: Lokakuussa 2006 Feilhaber teki debyyttinsä Bundesliigassa kotiottelussa Schalkea vastaan toisella puoliajalla. Avauskokoonpanoon hän pääsi ensimmäistä kertaa kymmenen päivää myöhemmin Bayer Leverkusenia vastaan.


title: Benny Feilhaber

text: Kesällä 2007 moni seura oli kiinnostunut hänestä, ja lopulta hän teki sopimuksen englantilaisen Derby Countyn kanssa. Debyyttinsä seurassa hän pelasi syyskuussa 2007 Newcastle Unitedia vastaan. Feilhaber ei kuitenkaan saanut peliaikaa Derbyssä, ja lopulta hänet vapautettiin Valioliigasta vain yhden vuoden pelaamisen jälkeen.


title: Benny Feilhaber

text: Elokuussa 2008 Feilhaber teki sopimuksen AGF Aarhusin kanssa ja pelasi debyyttiottelunsa syyskuussa 2008 FC Nordsjællandia vastaan. Ensimmäisen Superliigamaalinsa hän teki Randersia vastaan heinäkuussa 2008.


title: Benny Feilhaber

text: Feilhaber pelasi ensimmäisen maaottelunsa Yhdysvaltain maajoukkueessa maaliskuussa 2007 Ecuadoria vastaan. Ensimmäisen maalinsa hän teki kesäkuussa Kiinan verkkoon. Vuoden 2007 CONCACAF Gold Cupissa hän teki ratkaisevan 2−1 maalin loppuottelussa Meksikoa vastaan.


title: Benny Feilhaber

text: Feilhaber valittiin myös vuoden 2008 kesäolympialaisiin, mutta joutui katsomaan ottelut vaihtopenkin puolelta. Hän edusti Yhdysvaltoja myös maanosaliittojen cupissa 2009 ja pelasi loppuottelussa syntymämaataan Brasiliaa vastaan.


title: Benny Feilhaber

text: Toukokuussa 2010 Feilhaber valittiin edustamaan Yhdysvaltoja MM-kisoihin 2010. Hän pääsi kentälle Sloveniaa sekä Algeriaa vastaan. Ratkaisevassa neljännesvälierässä Ghanaa vastaan hän pääsi kentälle toisella puoliajalla. Yhdysvallat hävisi ottelun jatkoajalla 1−2 ja putosi kisoista.


title: Benny Feilhaber

text: Feilhaber on pelannut yhteensä 44 maaottelua ja tehnyt niissä kaksi maalia.


title: Jalkapallon Mestaruussarjan kausi 1967

text: Jalkapallon Mestaruussarjan kausi 1967 oli vuonna 1930 perustetun Mestaruussarjan 36. kausi. Kaudella 1967 Mestaruussarja pelattiin 12 joukkueen kaksinkertaisena sarjana. Putoavien joukkueiden määrää vähennettiin kaudelle 1967 yhdellä, ja Suomensarjassa pelattiin kaudella 1967 nousukarsintasarja.


title: Jalkapallon Mestaruussarjan kausi 1967

text: Mestaruussarjan ja Suomen mestaruuden voitti Reipas, joka varmisti toisen mestaruutensa toiseksi viimeisellä kierroksella, kun se voitti 1. lokakuuta Martti Hyvärisen ja Kari Lehtolaisen maaleilla VPS:n 2–1. Viimeisiksi sijoittuneet ÅIFK ja I-Kissat putosivat Suomensarjaan.


title: Jalkapallon Mestaruussarjan kausi 1967

text: Mestaruussarjan maalikuninkuuden kaudella 1967 voitti TPS:n Tommy Lindholm 22 maalilla. Mestaruussarjan yleisömäärä kaudella 1967 oli yhteensä 405 359 henkeä eli keskimäärin 3 071 katsojaa ottelua kohti. Yleisömäärä oli Mestaruussarjan uusi ennätys. Kauden suurin yleisömäärä nähtiin 23. elokuuta Olympiastadionilla pelatussa ottelussa HJK–Haka, kun ottelua saapui seuraamaan 13 876 katsojaa.


title: Jalkapallon Mestaruussarjan kausi 1967

text: KuPS hävisi kaudella 1967–68 Euroopan Cupin ensimmäisen kierroksen otteluparinsa ranskalaiselle Saint-Étiennelle yhteismaalein 0–5. HJK hävisi Cup-voittajien cupin ensimmäisen kierroksen otteluparinsa puolalaiselle Wisła Krakovalle yhteismaalein 1–8.


title: Jalkapallon Mestaruussarjan kausi 1967

text: Mestaruussarjaan osallistui 12 joukkuetta, joista yhdeksän kaudelta 1966 ja kolme nousijaa kauden 1966 Suomensarjasta. Suomensarjan Länsilohkon voittaja ÅIFK, Itälohkon voittaja UPallo ja Pohjoislohkon voittaja KPV nousivat suoraan. Nousijajoukkueet korvasivat edellisellä kaudella viimeisiksi jääneet HIFK:n, GBK:n ja OTP:n.


title: Jalkapallon Mestaruussarjan kausi 1967

text:
1. kierros
"Saint-Étienne voitti yhteismaalein 5–0."


title: Jalkapallon Mestaruussarjan kausi 1967

text:
1. kierros
"Wisła Krakova voitti yhteismaalein 8–1."


title: Jalkapallon Mestaruussarjan kausi 1968

text: Jalkapallon Mestaruussarjan kausi 1968 oli vuonna 1930 perustetun Mestaruussarjan 37. kausi. Kaudella 1968 Mestaruussarja pelattiin 12 joukkueen kaksinkertaisena sarjana.


title: Jalkapallon Mestaruussarjan kausi 1968

text: Mestaruussarjan ja Suomen mestaruuden voitti TPS, joka varmisti viidennen mestaruutensa viimeisellä kierroksella, kun se otti ratkaisevan pisteen 6. lokakuuta Raimo Toivasen ja Tommy Lindholmin maaleilla 2–2-tasapelissä KPV:ta vastaan. Viimeisiksi sijoittuneet Ponnistus ja VPS putosivat Suomensarjaan.


title: Jalkapallon Mestaruussarjan kausi 1968

text: Mestaruussarjan maalikuninkuuden kaudella 1968 voitti TPS:n Tommy Lindholm 23 maalilla. Mestaruussarjan yleisömäärä kaudella 1968 oli yhteensä 388 895 henkeä eli keskimäärin 2 946 katsojaa ottelua kohti. Kauden suurin yleisömäärä nähtiin 4. elokuuta Olympiastadionilla pelatussa ottelussa HJK–TPS, kun ottelua saapui seuraamaan 12 639 katsojaa.


title: Jalkapallon Mestaruussarjan kausi 1968

text: Reipas voitti kaudella 1968–69 Euroopan Cupin ensimmäisen kierroksen otteluparinsa maltalaista Florianaa vastaan yhteismaalein 3–1. Toisella kierroksella Reipas hävisi tšekkoslovakialaiselle Spartak Trnavalle yhteismaalein 2–16. Reipas oli ensimmäinen suomalaisjoukkue, joka eteni seuraavalle kierrokselle Euroopan Cupissa. KTP luopui Cup-voittajien cupin paikastaan.


title: Jalkapallon Mestaruussarjan kausi 1968

text: Mestaruussarjaan osallistui 12 joukkuetta, joista kymmenen kaudelta 1967 ja kaksi nousijaa kauden 1967 Suomensarjasta. Suomensarjan Länsilohkon voittaja RU-38 ja Itälohkon voittaja Ponnistus nousivat karsintasarjan kautta. RU-38:n sarjapaikka siirtyi RU-38:n ja Porin Karhujen yhdistymisen seurauksena Porin Ässille. Nousijajoukkueet korvasivat edellisellä kaudella viimeisiksi jääneet ÅIFK:n ja I-Kissat.


title: Jalkapallon Mestaruussarjan kausi 1968

text:
1. kierros
"Reipas voitti yhteismaalein 3–1."


title: Jalkapallon Mestaruussarjan kausi 1968

text:
2. kierros
"Spartak Trnava voitti yhteismaalein 16–2."


title: Jalkapallon Mestaruussarjan kausi 1968

text: "KTP luopui Cup-voittajien cupin paikastaan pelaamatta otteluakaan."


title: Jalkapallon Mestaruussarjan kausi 1970

text: Jalkapallon Mestaruussarjan kausi 1970 oli vuonna 1930 perustetun Mestaruussarjan 39. kausi. Kaudella 1970 Mestaruussarja pelattiin 12 joukkueen kaksinkertaisena sarjana.


title: Jalkapallon Mestaruussarjan kausi 1970

text: Mestaruussarjan ja Suomen mestaruuden voitti Reipas, joka varmisti kolmannen mestaruutensa viimeisellä kierroksella, kun se voitti 27. syyskuuta Kai Pahlmanin ja Olavi Litmasen maalilla I-Kissat 2–0. Viimeisiksi sijoittuneet Into ja Elo putosivat II divisioonaan.


title: Jalkapallon Mestaruussarjan kausi 1970

text: Mestaruussarjan maalikuninkuuden kaudella 1970 voitti HIFK:n Matti Paatelainen 22 maalilla. Mestaruussarjan yleisömäärä kaudella 1970 oli yhteensä 376 438 henkeä eli keskimäärin 2 852 katsojaa ottelua kohti. Kauden suurin yleisömäärä nähtiin 9. elokuuta Olympiastadionilla pelatussa ottelussa HJK–Reipas, kun ottelua saapui seuraamaan 9 821 katsojaa.


title: Jalkapallon Mestaruussarjan kausi 1970

text: KPV hävisi kaudella 1970–71 Euroopan Cupin ensimmäisen kierroksen otteluparinsa skotlantilaiselle Celticille yhteismaalein 0–14. Haka hävisi Cup-voittajien cupin ensimmäisen kierroksen otteluparinsa bulgarialaiselle TsSKA Sofialle yhteismaalein 1–11. Lisäksi I-Kissat pelasi kaudella 1970–71 Messukaupunkien cupissa.


title: Jalkapallon Mestaruussarjan kausi 1970

text: Mestaruussarjaan osallistui 12 joukkuetta, joista kymmenen kaudelta 1969 ja kaksi nousijaa kauden 1969 Suomensarjasta. Suomensarjan Itälohkon voittaja HIFK ja Pohjoislohkon voittaja Into nousivat karsintasarjan kautta. Nousijajoukkueet korvasivat edellisellä kaudella viimeisiksi jääneet KTP:n ja Ässät.


title: Jalkapallon Mestaruussarjan kausi 1970

text:
1. kierros
"Celtic voitti yhteismaalein 14–0."


title: Jalkapallon Mestaruussarjan kausi 1970

text:
1. kierros
"TsSKA Sofia voitti yhteismaalein 11–1."


title: Jalkapallon Mestaruussarjan kausi 1975

text: Jalkapallon Mestaruussarjan kausi 1975 oli vuonna 1930 perustetun Mestaruussarjan 44. kausi. Kaudella 1975 Mestaruussarja pelattiin 12 joukkueen kaksinkertaisena sarjana.


title: Jalkapallon Mestaruussarjan kausi 1975

text: Mestaruussarjan ja Suomen mestaruuden voitti TPS, joka varmisti 8. mestaruutensa viimeisellä kierroksella, kun se voitti 21. syyskuuta Raimo Toivasen maalilla VPS:n 1–0. Viimeisiksi sijoittuneet OTP ja MyPa putosivat I divisioonaan.


title: Jalkapallon Mestaruussarjan kausi 1975

text: Mestaruussarjan maalikuninkuuden kaudella 1975 voitti MiPK:n Reijo Rantanen 16 maalilla. Mestaruussarjan yleisömäärä kaudella 1975 oli yhteensä 336 157 henkeä eli keskimäärin 2 527 katsojaa ottelua kohti. Kauden suurin yleisömäärä nähtiin 21. syyskuuta Turussa Kupittaan jalkapallostadionilla pelatussa ottelussa TPS–VPS, kun ottelua saapui seuraamaan 6 016 katsojaa.


title: Jalkapallon Mestaruussarjan kausi 1975

text: KuPS hävisi kaudella 1975–76 Euroopan Cupin ensimmäisen kierroksen otteluparinsa puolalaiselle Ruch Chorzówille yhteismaalein 2–7. Reipas hävisi Cup-voittajien cupin ensimmäisen kierroksen otteluparinsa englantilaiselle West Hamille yhteismaalein 2–5. HJK hävisi UEFA Cupin ensimmäisen kierroksen otteluparinsa länsisaksalaiselle Hertha Berlinille yhteismaalein 2–6.


title: Jalkapallon Mestaruussarjan kausi 1975

text: Mestaruussarjaan osallistui 12 joukkuetta, joista kymmenen kaudelta 1974 ja kaksi nousijaa kauden 1974 I divisioonasta. I divisioonan voittaja MyPa ja toiseksi sijoittunut VPS nousivat suoraan. Nousijajoukkueet korvasivat edellisellä kaudella viimeisiksi jääneet Kuusysin ja I-Kissat.


title: Jalkapallon Mestaruussarjan kausi 1975

text: (M) = Suomen mestari; (P) = Putoaja


title: Jalkapallon Mestaruussarjan kausi 1975

text: Hakan ja OTP:n päädyttyä tasapisteisiin Mestaruussarjan kymmenes sija ratkaistiin uusintaottelulla.


title: Jalkapallon Mestaruussarjan kausi 1975

text: "Haka säilytti sarjapaikkansa. OTP putosi I divisioonaan."


title: Jalkapallon Mestaruussarjan kausi 1975

text:
1. kierros
"Ruch Chorzów voitti yhteismaalein 7–2."


title: Jalkapallon Mestaruussarjan kausi 1975

text:
1. kierros
"West Ham voitti yhteismaalein 5–2."


title: Jalkapallon Mestaruussarjan kausi 1975

text:
1. kierros
"Hertha Berlin voitti yhteismaalein 6–2."


title: Jalkapallon Mestaruussarjan kausi 1976

text: Mestaruussarja-kausi 1976 oli Suomen jalkapalloilun Mestaruussarjan 44. kausi. Kauden mestaruuden voitti Kuopion Palloseura.


title: Jalkapallon Mestaruussarjan kausi 1976

text: KuPS: Kari Leskinen, Pekka Parviainen, Ari Heikkinen, Kari Kröger, Pekka Vepsäläinen, Esa Heiskanen, Leo Houtsonen, Pauli Koponen, Matti Eskelinen, Olavi Rissanen, Seppo Törnroos, Ossi Loikkanen, Arvo Rautio, Matti Koskinen. Valmentaja Matti Räsänen.


title: Jalkapallon Mestaruussarjan kausi 1976

text: "Euroopan Cup:"


title: Jalkapallon Mestaruussarjan kausi 1976

text: "UEFA Cup:"


title: Lauttakylä

text: Lauttakylä on Huittisten kaupungin keskustaajama. Se sijaitsee Loimijoen ja Punkalaitumenjoen yhtymäkohdan kaakkoispuolella. Se on alueensa rakenteellinen ja hallinnollinen keskus. Lauttakylästä on kotoisin muun muassa Lauttakylän Auto ja Lauttakylän Luja. Se sijaitsee liikenteellisessä solmukohdassa, Valtatie 2:n, Valtatie 12:n ja Kantatie 41:n yhtymäkohdassa. Lauttakylän pääkatu on "Risto Rytin katu". Muita merkittäviä katuja ovat "Lauttakylänkatu", "Huittistenkatu" ja "Karpintie". Lauttakylässä sijaitsee myös Huittisten kirkko.


title: Jalkapallon Mestaruussarjan kausi 1979

text: Mestaruussarjan kausi 1979 oli Suomen jalkapalloilun Mestaruussarjan 47. kausi. Kauden mestaruuden voitti Oulun Palloseura, joka päätösottelussaan kukisti KTP:n vieraissa 0–1.


title: Jalkapallon Mestaruussarjan kausi 1979

text: OPS:n mestarijoukkue: Jukka Rantanen, Aki Lahtinen, Ari Heikkinen, Leo Houtsonen, Soini Puotiniemi, Pekka Parviainen, Matti Ahonen, Eero Rissanen, Pentti Väisänen, Matti Eskelinen, Juhani Himanka, Seppo Pyykkö, Ari Jalasvaara, Keith Armstrong, Jouni Kekolahti. Valmentaja Jukka Tiitinen.


title: Jalkapallon Mestaruussarjan kausi 1979

text: "* Joukkueet saivat lisäpisteitä sarjasijoituksensa perusteella."


title: Jalkapallon Mestaruussarjan kausi 1979

text: "Euroopan Cup:"


title: Jalkapallon Mestaruussarjan kausi 1979

text: "UEFA Cup:"


title: Guinean presidentinvaali 2010

text: Guinean presidentinvaalin 2010 ensimmäinen kierros järjestettiin 27. kesäkuuta ja toinen kierros 7. marraskuuta. Guinean presidentiksi valittiin Alpha Condé, joka voitti toisella kierroksella Cellou Dalein Diallo. Vaali oli Guinean historian ensimmäisen vapaa. Yhteensä ehdokkaita oli 24.


title: Guinean presidentinvaali 2010

text: Ensimmäisten vapaiden vaalien taustalla oli maata kaksi vuosikymmentä hallinneen Lansana Contén kuolema vuonna 2008. Vallankaappauksen jälkeen uusi johto ilmoitti järjestävänsä maassa presidentinvaalin. Niitä siirrettiin kuitenkin kertaalleen, ja marraskuussa 2009 vallankaappausjohtaja kapteeni Moussa Dadis Camara yritettiin murhata. Camaran seuraajaksi tullut Sékouba Konaté lupasi järjestää vaalin puolen vuoden sisällä.


title: Guinean presidentinvaali 2010

text: Ensimmäisellä kierroksella kukaan ehdokkaista ei saanut puolia äänistä, joten Condé ja Diallo, jotka saivat eniten ääni, kisasivat uudestaan toisella kierroksella. Toinen kierros viivästyi kuitenkin, kun vaalilautakunta joutui käsittelemään useita vilppisyytöksiä. Se järjestettiin lopulta marraskuussa, melkein puoli vuotta ensimmäisen kierroksen jälkeen.


title: Guinean presidentinvaali 2010

text: Guineaa kaksi vuosikymmentä hallinnut Lansana Conté kuoli 2008, mitä seurasi kapteeni Moussa Dadis Camaran johtama vallankaappaus. Maaliskuussa 2009 Guinean johto ilmoitti, että presidentinvaalin ensimmäinen kierros pidetään 13. joulukuuta kaksi kuukautta parlamenttivaalien jälkeen. Vaalia siirrettiin kuitenkin, ja Camara asetti elokuussa uudeksi päivämääräksi 31. tammikuuta 2010.


title: Guinean presidentinvaali 2010

text: Camara ilmoitti syyskuussa asettuvansa vaalissa ehdokkaaksi aiemmista vastakkaisista lupauksistaan huolimatta. Oppositio järjesti Camaran ilmoituksen jälkeen mielenosoituksen Camaran ehdokkuutta vastaan Guinean pääkaupungissa Conakryssä. Armeijan joukot tukahduttivat protestin, ja paikallisen ihmisoikeusjärjestön mukaan väkivaltaisuuksissa kuoli yli 150 ihmistä. Camaran vartiokaartin johtaja Aboubacar Diakité yritti salamurhata Camaran marraskuun alussa. Diakité oli myös niiden turvallisuusjoukkojen johtajana, jotka avasivat tulen protestoijia vastaan. Murhayrityksen taustalla epäilleen olleen Camaran halu syyttää Diakitéa murhista ja päästä itse vastuusta. Camaran murhayrityksen jälkeen Sékouba Konaté otti vallan marraskuussa 2009 ja lupasi järjestää maassa vaalin puolen vuoden sisällä.


title: Guinean presidentinvaali 2010

text: Guinean poliittiset tahot sopivat 15. tammikuuta siirtymähallinnon muodostamisesta. Hallinto johtaisi maata vaaliin asti. Maaliskuussa 2010 hallinto ilmoitti, että presidentinvaali pidettäisiin 27. kesäkuuta.


title: Guinean presidentinvaali 2010

text: Kolme päivää ennen vaalia sattui yhteenotto Tasavaltalaisvoimien liiton (UFR) ja Guinean demokraattisten voimien liiton (UFDG) kannattajien kesken Coyahin kaupungissa 50 kilometrin päässä Conakrystä. UFR:n kannattajat olivat aloittamassa kokousta, kun he joutuivat väittelyyn UDFG:n kannattajien kanssa. Tilanne yltyi kivien heittelyyn, ja molemmista ryhmistä loukkaantui useita ihmisiä.


title: Guinean presidentinvaali 2010

text: Vaalin ensimmäinen kierros sujui uutistoimisto "Reutersin" mukaan rauhallisesti. Ensimmäisellä kierroksella yksikään ehdokkaista ei saanut tarvittavaa ääniosuutta. Toisella kierroksella kohtasivat kaksi eniten ääniä saanutta ehdokasta: Cellou Dalein Diallo ja Alpha Condé.